**განმარტებითი ბარათი**

ზუგდიდის მუნიციპალიტეტის 2023 წლის ბიუჯეტის შესრულების წლიური ანგარიშის თაობაზე

წინამდებარე განმარტებითი ბარათის მიზანია მუნიციპალიტეტის 2023 წლის ბიუჯეტის შესრულების ძირითადი ფინანსური პარამეტრების დახასიათება-გაანალიზება და წლიური ანგარიშის ნარატიული ფორმით მუნიციპალიტეტის საკრებულოსათვის წარდგენა.

ცნობილია, რომ მუნიციპალიტეტის 2023 წლის ბიუჯეტი დამტკიცდა 2022 წლის 28 დეკემბერს N44 დადგენილებით და ის თავდაპირველად განისაზღხვრა 57882,0 ათასი ლარის ოდენობით. შემდეგ საფინანსო წლის განმავლობაში, მასში საკრებულოს ნორმატიულ- სამართლებრივი აქტებით შეტანილ იქნა გარკვეული ცვლილებები, რომელიც ეხებოდა სახელმწიფო ბიუჯეტიდან გრანტებს სახით გამოყოფილი ფინანსური რესურსების, 2023 საბიუჯეტო წლის დასაწყისისათვის ნაშთის სახით არსებული ვალდებულებათა ქვეშ მყოფი და ვალდებულებით დაუტვირთავი თავისუფალი თანხის, გასულ წელს საქართველოს მაკროეკონომიკური განვითარების შედეგებიდან გამომდინარე მუნიციპალიტეტის წილობრივი შემოსავლების ნომინალურ (ფულადი) გამოხატულობაში მატებასთან დაკავაშირებით საკუთრივი ბიუჯეტის გაზრდილი პარამეტების და განხორციელებული შიდა სხვა ცვლილებების ბიუჯეტში ასახვას. აღნიშნული გარემოებიდან გამომდინარე, დაზუსტების შედეგად მუნიციპალიტეტის 2023 წლის ბიუჯეტის მოცულობამ მთლიანობაში შეადგინა 86012,7 ათასი ლარი, წინა წელთან ბიუჯეტთან შედარებით 28130.8 ათასი ლარით მეტი. ამასთან უნდა აღინიშნოს, რომ 2023 წლის ბიუჯეტის მთლიან მოცულობაში საკუთარი ბიუჯეტის სახსრები შეადგენს 63900,8 ათას ლარს, ხოლო სახელმწიფო ბიუჯეტის სახსრები 22112,0 ათას ლარს.

მუნიციპალიტეტის 2023 წლის ბიუჯეტის შესრულების წლიური შედეგები იძლევა შემდეგ სურათს:

ბიუჯეტის შემოსულობები

 ზუგდიდის მუნიციპალიტეტის 2023 წლის ბიუჯეტის შემოსულობები მთლიანობაში პროგნოზირებული იყო 77785,9 ათასი ლარის ოდენობით, ფაქტობრივად ხაზინის მონაცემებით - საკასო ამონაწერით, წლის ბოლოს შემოსული ფინანსური დახმარების ჩათვლით, მთლიანობაში შემოსულობები დაფიქსირდა 79766,5 ათასი ლარი ანუ საპროგნოზო მაჩვენებლის 102.5 პროცენტი.

2023 წლის ბიუჯეტის შემოსავლების შესრულება ანალიზურ ჭრილში, ანუ კონკრეტული სახეების მიხედვით, ხასიათდება შემდეგი მონაცემებით:

 ა) გადასახადები (დღგ, ქონების გადასახადი) პროგოზირებული იყო 46923,2 ათასი ლარით, ფაქტიურმა შესრულებამ შეადგინა 46908.8 ათასი ლარი.

გადასახადებიდან მიღებული შემოსავლების საერთო თანხიდან ბიუჯეტში შემოსულია:

* დამატებითი ღირებულების გადასახადი 38564,5 ათასი ლარი, (გეგმა-პროგნოზი 38623.2 ათასი ლარი);
* ქონების გადასახადი - 8344,3 ათასი ლარი, ანუ პროგნოზით გათვალისწინებული მაჩვენებელზე 44,3 ათასი ლარით მეტი.

ბ) სხვა შემოსავლები (შემოსავლები საკუთრებიდან, ადმინისტრაციული მოსაკრებლები და გადასახდელები, საქონლისა და მომსახურების რეალიზაცია, რენტა, ჯარიმები, სანქციები და საურავები, არაკლასიფიცირებული ტრანსფერი) პროგნოზირებული იყო 6118,9 ათასი ლარის ოდენობით შესრულებამ შეადგინა 5855,6 თასი ლარი.

სხვა შემოსავლებიდან ძირითადი სახეების მიხედვით ბიუჯეტში შემოსულია:

* 659,3 ათასი ლარი - შემოსავლები საკუთრებიდან (მათ შორის 187.8 ათასი ლარი ბიუჯეტის დროებით თავისუფალი სახსრების დეპოზიტზე განთავსების შედეგად მიღებული პროცენტის თანხა); 471,5 ათასი ლარი - რენტა (აქედან 206,4 ათასი ლარი - მოსაკრებელი ბუნებრივი რესურსებით სარგებლობისათვის; 265.1 ათასი ლარი - შემოსავალი მიწის იჯარიდან და მართვაში (უზურფრუქტი, ქირავნობა) გადაცემიდან;
* 2334,7 ათასი ლარი - საქონლისა და მომსახურების რეალიზაცია, აქედან 2222,5 ათასი ლარი ადმინსტრაციული მოსაკრებლები და გადასახდელები (მათ შორის: სანებართვო მოსაკრებელი -197,6 ათასი ლარი; სათამაშო ბიზნესის მოსაკრებელი - 1340,3 ათასი ლარი; მოსაკრებელი დასახლებული ტერიტორიის დასუფთავების 683,8 ათასი ლარი.

აღსანიშნავია, რომ ბოლო წლების მონაცემებით დასუფთავების მოსაკრებლიდან მიღებული შემოსავლები ხასიათდება ზრდის ტენდენციით, რასაც ცხადყოფს უკანასკნელი სამი წლის მაჩვენებელიც, კერძოდ: აღნიშნული მოსაკრებელი ბიუჯეტში შემოსულია 2021 წელს - 493,9 ათასი ლარი; 2022 წელს - 575,3 ათასი ლარი; 2023 წელს - 683,8 ათასი ლარი. დასუფთავების მოსაკრებლის ბიუჯეტში მობილიზების კუთხით ზუგდიდის მუნიციპალიტეტი მნიშვნელოვნად უსწრებს პოტენციურად თავის ტოლ გორის მუნიციპალიტეტს და საქართველოს სხვა მსხვილ თვითმმართველ ერთეულებს; აგრეთვე მიღებულია 112,2 ათასი ლარი არასაბაზრო წესით გაყიდული საქონელი და მომსახურება (შემოსავალი შენობებისა და ნაგებობების იჯარით ან მართვაში გადაცემიდან);

* 2414,5 ათასი ლარი - შემოსავალი ჯარიმებიდან, სანქციებიდან და საურავებიდან, აქედან საგზაო მოძრაობის წესების დარღვევის გამო -2096,1 ათასი ლარი ნიშანდობლივია რომ, საგზაო უსაფრთხოების მიზნით ე. წ. „ჭკვიანი კამერების“ დაყენების შედეგად მოძრაობის წესების დარღვევისათვის ჯარიმებიდან შემოსავლები მნიშვნელოვნად გაიზარდა, მაგალითად აღნიშნული შემოსავლები შეადგენდა: 2021 წელს - 1093,7 ათას ლარს, 2022 წელს - 1437.9 ათას ლარს, 2023 წელს კი - 2096,1 ათას ლარს. ჩვენ არაერთხელ აღგვინიშნავს, ჯარიმებიდან შემოსავლების მიღება არ წარმოადგენს მერიის თვითმიზანს, მაგრამ ფაქტია, რომ ის ხელს უწყობს დისციპლინის განმტკიცებას და მოქალქეთა უსაფრთხოების უზრუველყოფას; ამასთან შემოსავლები სხვა დანარჩენი ჯარიმებიდან მიღებულია - 318,5 ათასი ლარი;
* ტრანსფერები რომელებიც სხვაგან არ არის კლასიფიცირებული 447,1 ათასი ლარი (მათ შორის: შემოსავალი ხელშეკრულების პირობების დარღვევის გამო დაკისრებული პირგასამტეხლოდან 286,1 ათასი ლარი; წინა წელს გამოუყენებლი და დაბრუნებული საბიუჯეტო სახსრები - 45,0 ათასი ლარი; სხვა დანარჩენი არაკლასიფიცირებული შემოსავლები - 116,0 ათასი ლარი).

არაფინანსური აქტივების კლებიდან მისაღები შემოსავლების გეგმა - პროგნოზი განსაზღვრული იყო 3700,0 ათასი ლარის ოდენობით, ფაქტიურმა შესრულებამ შეადგინა 2426,1 ათასი ლარი. ამ სახეში გეგმა-პროგნოზის შეუსრულებლობა ძირითადად გაპირობებულია რიგ უძრავ ქონებასთან დაკავშირებით ( შენობა-ნაგებობი, არასასოფლო-სამეურნეო დანიშნულების მიწები) მერიის მიერ გამოცხადებული არშემდგარი და ჩაშლილი ქონების საპრივატიზებო კონკურსებით.

მუნიციპალიტეტის მიერ სახელმწიფო ბიუჯეტიდან მისაღები გრანტების ოდენობა 2023 წელს განსაზღვრული იყო სულ 21043,8 ათასი ლარით, ფაქტიურად მიღებული იქნა 24575,9 ათასი ლარი. აქედან 3600,0 ათას ლარს შეადგენს მთავრობის განკარგულებით, მუნიციპალიტეტისათვის 2024 წლის ადგილობრივი ბიუჯეტის შემოსულობების დასაბალანსებლად სპეციალური ტრანსფერის სახით გამოყოფილი თანხა, რომელიც ბიუჯეტში ჩაირიცხა 2023 საფინანსო წლის დასრულებამდე და სახაზინო ანგარიშზე ასახვა ჰპოვა 29 დეკემბერს.

გამოყოფილი გრანტების საერთო თანხის ფარგლებში კაპიტალური ტრანსფერის ოდენობა პროგნოზირებული იყო 14871,8 ათასი ლარის ოდენობით, ფაქტიურად მიღებულია 14816,8 ათასი ლარი, ანუ აღნიშნული ტრანსფერი პრაქტიკულად ათვისებულია.

**ბიუჯეტის გადასახდელები**

როგორც ზემოთ იყო აღნიშნული საკრებულოს მიერ დამტკიცებული მუნიციპალიტეტის 2023 წლის ბიუჯეტი საწყის ეტაპზე განისაზღვრა 57882.0 ათასი ლარის ოდენობით.

წლის განმავლობაში რიგ გარემოებათა გათვალისწინებით საჭირო გახდა 11 ცვლილების შეტანა, რის შემდგომ წლის ბოლოსთვის მუნიციპალიტეტის ბიუჯეტის მთლიანმა მოცულობამ შეადგინა 86012.8 ათასი ლარი, წლის დასაწყისში არსებული ნაშთების გათვალისწინებით.

2023 წელს სახელმწიფო ბიუჯეტიდან გამოყოფილი თანხების ნაშთების გარდა აისახა შემდეგი თანხები:

1. საქართველოს მთავრობის 2022 წლის 29 დეკემბრის N2475 განკარგულებით (მასში შესული ცვლილებით) გამოყოფილი 9567.5 ათასი ლარი, მათ შორის 6368.5 ათასი ლარი გზების რეაბილიტაციისათვის, 83.5 ათასი ლარი წყალმომარაგების რეაბილიტაციისათვის და 290.0 ათასი ლარი ქალაქ ზუგდიდის „კოლხეთის“ და ნაწულუკუს ადმინისტრაციულ ერთეულებში მრავალბინიანი საცხოვრებელი სახლების ეზოების კეთილმოწყობისათვის.
2. საქართველოს მთავრობის 2022 წლის 29 დეკემბრის N2476 განკარგულებით გამოყოფილი 948.0 ათასი ლარი „სოფლის მხარდაჭერის პროგრამის განხორციელებისათვის“.
3. საქართველოს მთავრობის 2023 წლის 20 იანვრის N115 და N116 განკარგულებებით სტიქიური მოვლენების სალიკვიდაციოდ გამოყოფილი 4477.0 ათასი ლარი.
4. საქართველოს მთავრობის 2023 წლის N147 განკარგულებით გამოყოფილი საჯარო სკოლების მოსწავლეთა ტრანსპორტირებისათვის გამოყოფილი 2077.0 ათასი ლარი.
5. საქართველოს მთავრობის 2022 წლის 29 დეკემბრის N2472 განკარგულების და 2023 წლის შესაბამისი ხელშეკრულების საფუძველზე, დაგეგმილი ევროკულტურის გრანტის ნაწილი 228.0 ათასი ლარი.
6. საქართველოს მთავრობის 2023 წლის 17 მარტის N545 განკარგულებით ზუგდიდის მუნიციპალიტეტზე საჯარო ფინანსების მართვის რეფორმის ფარგლებში გრანტის სახით გამოყოფილი 560.0 ათასი ლარი.
7. საქართველოს მთავრობის 2023 წლის 21 აპრილის N761 განკარგულებით გამოყოფილი ზუგდიდის მუნიციპალიტეტისათვის წინა წლებში სახელმწიფო ბიუეჯტიდან გადაცემული სახსრებით სხვადასხვა ინფრასტრუქტურული პროექტების განხორციელებისას წარმოქმნილი ეკონომიის თავისუფალი თანხა, ჯამში 560.0 ათასი ლარი.
8. საქართველოს მთავრობის 2023 წლის 9 ივნისის N1085 განკარგულებით, მგზავრთა გადაყვანის უზრუნველყოფის მიზნით ავტობუსების შესაძენად გამოყოფილი 274.8 ათასი ლარი.
9. საქართველოს მთავრობის 2023 წლის 15 სექტემბრის N1640 განკარგულებით, ნაგავმზიდების შეძენის მიზნით 1585 ათასი ლარი.

ნიშანდობლივია, რომ 2023 წლის დასაწყისში არსებული ნაშთი მთლიანობაში შეადგენდა 8278,3 ათას ლარს, მათ შორის სახელმწიფო ბიუჯეტიდან გამოყოფილი სახსრების ნაშთი იყო 53337.6 ათასი ლარი, ხოლო საკუთრივი ბიუჯეტის სახსრების ნაშთი 2940,7 ათასი ლარი. ამასთან 2024 წლის დასაწყისისათვის ფულადი სახსრების ნაშთმა შეადგინა სულ 1263.4 ათასი ლარი ანუ სახელმწიფო ბიუჯეტიდან გამოყოფილმა ნაშთმა 1,203.4 ათასი, ლარი აქედან 2024 წლის ბიუჯეტით დაგეგმვას დაექვემდებარა 763.2 ათასი ლარი, ხოლო დანარჩენი თანხიდან 171.0 ათასი ლარი ეკონომიების სახით თავისუფალი ნაშთის ხელახალი პროექტებისთვის გაცოცხლებაზე მასალები წარდგენილია ინფრასტრუქტურისა და ფინანსთა სამინისტროში, ხოლო ცალკეული თანხები ექვემდებარება ბიუჯეტში დაბრუნებას.

 რაც შეეხება ადგილობრივ ბიუჯეტს, ამავე ბიუჯეტის სახსრებით არგუმენტირებული მიზეზების გამო ნაშთად აისახა მხოლოდ 59,9 ათასი ლარი - ევროკულტურის გრანტით მოპოვებული თანხა. ადგილობრივი ბიუჯეტით 2023 წელს აღებული ზოგიერთი ვალდებულების გასტუმრება ვერ მოხერხდა, რაც გათვალისწინებულ იქნა 2024 წლის ბიუჯეტით.

2023 წლის ბიუჯეტის გადასახდელების გეგმა-პროგნოზი მთლიანობაში განსაზღვრული იყო 86012.7 ათასი ლარის ოდენობით, ფაქტიურმა შესრულებამ შეადგინა 83181.5 ათასი ლარი, რაც პროგნოზირებული გადასახდელების 96,7 პროცენტს შეადგენს.

აქვე შევნიშნავთ, რომ შესაბამისი მაჩვენებელი გადასახდელების შესრულებისა 2022 წელს იყო 94,7 პროცენტი, ამდენად 2023 წელს აღნიშნული შესრულების პროცენტული მაჩვენებელი, (მიუხედავად პრივატიზაციიდან მისაღები შემოსულობების ვერ შემდგარი აუქცონების შედეგად არასრულად მიღებისა) ორი პროცენტით გაუმჯობესდა, რაც თანხობრივად 1720.3 ათას ლარს შეადგენს.

ბიუჯეტის გადასახდელების შესრულება ცალკეული დარგებისა და სფეროების მიხედვით გამოიხატა შემდეგ მაჩვენებელში:

მთელი ბიუჯეტის 39 პროცენტი თანხით 32450.0 ათასი ლარი მიმართულია ინფრასტრუქტურის მშენებლობა რეაბილიტაციის დარგით /კოდი 0200/;

გადასახდელები 17 პროცენტით, თანხით 14106.1 ათასი ლარის ოდეობით წარმოდგენილია განათლების სფერო /კოდი 0400/;

მმართველობისა და საერთო დანიშნულების ხარჯებზე მიიმართა 16595.0 ათასი ლარი ანუ მთლიანი გადასახდელების 19,9% კოდი 01 00. ამასთან აღნიშნულ კოდის ქვეკოდით აღირიცხება მგფ-ისა და სხვა ვალდებულებათა დაფარვის თანხა (რომელიც ინფრასტრქტურის პროექტის განხორციელებისათვის გრძელვადიან ვალდებულებათა გასტუმრებას ხმარდება) და მან შეადგინა 4262,6 ათასი ლარი ანუ მმართველობისა და საერთო დანიშნულების მთლიანი ხარჯების მესამედი.

ბიუჯეტის გადასახდელებში 8308,4 ათასი ლარი ანუ 10 პროცენტი მიიმართა გარემოს დაცვისა და დასუფთავების კოდით.

კულტურის სფეროს დარგით მთლიანობაში გამოიყო 6082,5 ათასი ლარი ანუ 7.3 პროცენტი.

სოციალური და ჯანდაცვის სფეროზე მიუხედავად იმისა, რომ აღნიშნული დარგის პროგრამები ძირითადში ხორციელდება სახელმწიფო, ცენტრალიზებული თანხებით თვითმმართველობის მიერ შესაბამისი კოდით (06 00) მიიმართა 5639,5 ათასი ლარი. ამასთან, გარდა ამ კოდისა სოციალური პროგრამები თავსებადია და აღირიცხება სხვა დარგის ქვეპროგრამებით.

ასე მაგალითად შშმ პირთა უფასო მგზავრობა ხორციელდება შპს მუნიციპალური ტრანსპორტის მიერ და თვითმმართველობა სუბსიდირებას უკეთებს შესაბამის დარგსა და სამსახურს.

ასევე მობილური გადაადგილების ავტომანქანების შენახვა ხორციელდება შპს მუნიციპალური ტრანპორტის მეშვეობით ბიუჯეტის ხარჯებით.

რაც შეეხება სოციალური და ჯანდაცვის დელეგირებულ ფუნქციებს, სახელმწიფო ბიუჯეტიდან გამოყოფილი თანხა სავსებით არასაკმარისია იმ დელეგირებულ უფლებამოსილებათა (გარდა ექსკლუზიურისა) ჯეროვნად განსახორციელებლად, რომელიც მუნიციპალიტეტებმა უნდა განახორციელოს. აღნიშნულთან დაკავშირებით მერიას მომზადებული აქვს მასალები საკითხის დასაყენებლად, ამ მიმართულებით სახელმწიფო ბიუჯეტიდან მნიშვნელოვანი თანხების გამოყოფის თაობაზე.

ცალკეული დარგების, განხორციელებული პროექტების და მხარჯავი სუბიექტების მიხედვით საბიუჯეტო თანხების განკარგვა იძლევა შემდეგ სურათს:

**ინფრასტრუქტურის მშენებლობა, რეაბილიტაცია და ექსპლოატაცია**

აღნიშნულ სფეროზე მოდის მუნიციპალიტეტის ბიუჯეტის ასიგნებათა მნიშვნელოვანი ნაწილი, ინფრასტრუქტურის მშენებლობა, რეაბილიტაცია და ექსპლოატაციის დარგით (კაპიტალური პროექტები) 2023 წელს მიიმართა სულ 21 619.7 ათასი ლარი, მათ შორის: სახელმწიფო ბიუჯეტიდან გამოყოფილი სახსრებით 17 694.1 ათასი ლარი და ადგილობრივი ბიუჯეტის სახსრებით 3 925.6 ათასი ლარი.

საგზაო ინფრასტრუქტურას განვითარებას მთლიანობაში მოხმარდა 12 153.0 ათასი ლარი, აქედან 11 458.1 ათას ლარს შეადგენს, სახელმწიფო ბიუჯეტიდან გამოყოფილი სახსრები.

აღნიშნული დაფინანსების წყაროთი განხორციელებულია სხვადასხვა თანხობრივი მოცულობის შემდეგი ინფრასტრუქტურული პროექტები:

* №22 ზონაში არსებული საავტომობილო გზების მიმდინარე შეკეთების (მოვლა-შენახვის) და ზამთრის შენახვის სამუშაოები, ასევე სტიქიური მოვლენების შედეგების ლიკვიდაციისას, აღნიშნული ზონის მიმდებარედ, ზუგდიდის მუნიციპალიტეტში შემავალი ადგილობრივი მნიშვნელობის საავტომობილო გზების მიმდინარე შეკეთებასთან დაკავშირებული სამუშაოები - 105.1 ათასი ლარი;
* ზუგდიდის მუნიციპალიტეტის ცაიშის ადმინისტრაციულ ერთეულებში, მეუნარგიას ქუჩაზე საავტომობილო გზის სარეაბილიტაციო სამუშაოები - 70.3 ათასი ლარი;
* ზუგდიდის მუნიციპალიტეტის ადმინისტრაციულ ერთეულებში დაზიანებული საავტომობილო გზების საფარის რეაბილიტაციისთვის ინერტული მასალების შესყიდვა-მიწოდება - 80.0 ათასი ლარი;
* ზუგდიდის მუნიციპალიტეტის უჩაშონას ადმინისტრაციულ ერთეულში, ვაჟა-ფშაველას ქუჩაზე საავტომობილო გზის სარეაბილიტაციო სამუშაოები - 33.5 ათასი ლარი;
* ზუგდიდის მუნიციპალიტეტის ადმინისტრაციულ ერთეულებში საავტომობილო გზის სარეაბილიტაციო (ორმული შეკეთება) სამუშაოები - 193.8 ათასი ლარი;
* ზუგდიდის მუნიციპალიტეტის დიდინეძის ადმინისტრაციულ ერთეულში, ნაკალის უბანში საავტომობილო გზის საფარის რეაბილიტაცია – 917.4 ათასი ლარი;
* ზუგდიდის მუნიციპალიტეტის ჭკადუაშის ადმინისტრაციულ ერთეულში, სოფლის ცენტრამდე გზის რეაბილიტაცია (IV ეტაპი) - 529.6 ათასი ლარი;
* ზუგდიდის მუნიციპალიტეტის ნაწულუკუს ადმინისტრაციულ ერთეულში, ცენტრალური გზიდან სასაფლაომდე მისასვლელი საავტომობილო გზის სარეაბილიტაციო სამუშაოები - 670.8 ათასი ლარი;
* ზუგდიდის მუნიციპალიტეტის ორსანტიის ადმინისტრაციულ ერთეულში, ქიაჩელის ქუჩაზე გზის სარეაბილიტაციო სამუშაოები - 574.4 ათასი ლარი;
* ზუგდიდის მუნიციპალიტეტის კახათის ადმინისტრაციულ ერთეულში, კოსტავას ქუჩაზე საავტომობილო გზის რეაბილიტაცია - 593.7 ათასი ლარი;
* ზუგდიდის მუნიციპალიტეტის განმუხურის ადმინისტრაციულ ერთეულში, ჭავჭავაძის, ც. დადიანის და კ. გამსახურდიას ქუჩებზე საავტომობილო გზის საფარის რეაბილიტაცია - 654.5 ათასი ლარი;
* ზუგდიდის მუნიციპალიტეტის ჭითაწყარის ადმინისტრაციულ ერთეულში, კ. გამსახურდიას ქუჩაზე საავტომობილო გზის სარეაბილიტაციო სამუშაოები - 1 059.4 ათასი ლარი;
* ზუგდიდის მუნიციპალიტეტის ჯიხაშკარის ადმინისტრაციულ ერთეულში, სობოგას უბანში (II ეტაპი) საავტომობილო გზის სარეაბილიტაციო სამუშაოები - 1 136.7 ათასი ლარი;
* ზუგდიდის მუნიციპალიტეტის ხეცერას ადმინისტრაციულ ერთეულში, ი. მეუნარგიას ქუჩის (საფირცხელაო-სამელიოს უბანი) საავტომობილო გზის სარეაბილიტაციო სამუშაოები - 30.5 ათასი ლარი;
* ზუგდიდის მუნიციპალიტეტის ინგირის ადმინისტრაციულ ერთეულში ჭავჭავაძის და დადიანის ქუჩებზე საავტომობილო გზის სარეაბილიტაციო სამუშაოები - 129.5 ათასი ლარი;
* ზუგდიდის მუნიციპალიტეტის რუხის ადმინისტრაციულ ერთეულში, რუხის და ახალაბასთუმნის ადმინისტრაციული ერთეულების დამაკავშირებელი საავტომობილო გზის რეაბილიტაცია - 565.6 ათასი ლარი;
* ზუგდიდის მუნიციპალიტეტის ყულიშკარის ადმინისტრაციულ ერთეულში, სამაქაცარიოს უბანში, წმ. გიორგის სახელობის ეკლესიამდე მისასვლელი საავტომობილო გზის რეაბილიტაცია - 680.0 ათასი ლარი;
* ზუგდიდის მუნიციპალიტეტის ჩხოუშის ადმინისტრაციულ ერთეულში, ჭავჭავაძისა და დადიანის ქუჩების გზის საფარის სარეაბილიტაციო სამუშაოები - 406.5 ათასი ლარი;
* ზუგდიდის მუნიციპალიტეტის ცაიშის ადმინისტრაციულ ერთეულში, გოგებაშვილის ქუჩაზე საავტომობილო გზის რეაბილიტაცია - 273.5 ათასი ლარი;
* ზუგდიდის მუნიციპალიტეტის ქ. ზუგდიდის მაცხოვრისკარის ადმინისტრაციულ ერთეულში, ფირცხალავას ქუჩაზე საავტომობილო გზის საფარის სარეაბილიტაციო სამუშაოები - 374.2 ათასი ლარი;
* ზუგდიდის მუნიციპალიტეტის ნარაზენის (საპერტიოს უბანი, კ. გამსახურდიას, კ. სერგიას და მაცხოვრის ქუჩები), ყულიშკარის (გამარჯვების უბანი) და ოქტომბერის (საზარქუოს უბანი) ადმინისტრაციულ ერთეულებში საავტომობილო გზის საფარის სარეაბილიტაციო სამუშაოები - 2 536.8 ათასი ლარი;
* ზუგდიდის მუნიციპალიტეტის დიდინეძის ადმინისტრაციულ ერთეულში, ნაკალის უბანში საავტომობილო გზის საფარის სარეაბილიტაციო (მეორე ეტაპი) სამუშაოები - 325. 0 ათასი ლარი;
* ზუგდიდის მუნიციპალიტეტის ცაიშის ადმინისტრაციულ ერთეულში, სოხუხუოს უბანში, საცალფეხო ხიდის მოწყობის სამუშაოები - 3.7 ათასი ლარი;
* ზუგდიდის მუნიციპალიტეტის დიდინეძის კახათის ადმინისტრაციულ ერთეულში, მდინარე ჯუმის ნაპირიდან წყალდიდობის პერიოდში გადმოსული წყლის გამტარ ნაგებობათა კომპლექსის სამშენებლო სამუშაოები - 132.4 ათასი ლარი;
* ზუგდიდის მუნიციპალიტეტის დარჩელის ადმინისტრაციულ ერთეულში, გრიგოლ რობაქიძის ქ. №23-ში მდებარე საცხოვრებელი სახლის ეზოში საცალფეხო ხიდის მოწყობის სამუშაოები - 5.0 ათასი ლარი;
* ჯიხაშკარის ადმინისტრაციულ ერთეულში, საშენგელიოს უბანში, ცოტნე დადიანის ქუჩაზე დაზიანებული ხიდის სარეაბილიტაციო სამუშაოები - 39.3 ათასი ლარი;
* ზუგდიდის მუნიციპალიტეტის ქ. ზუგდიდის ეგრისის ადმინისტრაციულ ერთეულში, დიმიტრი უზნაძის ქუჩაზე და ჩხორიას ადმინისტრაციულ ერთეულში, სათორდიო-საგაბუნიოს უბანში ბეჟას ღელეზე არსებული დაზიანებული ხიდ-ბოგირების სარეაბილიტაციო სამუშაოები - 31.7 ათასი ლარი.

 წყლისა და სანიაღვრე სისტემების მოწყობა-რეაბილიტაციაზე გახარჯულია 1 205.1 ათასი ლარი, აქედან 467.1 ათას ლარს შეადგენს, სახელმწიფო ბიუჯეტიდან გამოყოფილი სახსრები, ხოლო 738.0 ათას ლარს - ადგილობრივი ბიუჯეტის სახსრები. განხორციელებულია შემდეგი ინფრასტრუქტურული პროექტები:

* ზუგდიდის მუნიციპალიტეტის ალერტკარის ადმინისტრაციულ ერთეულში წყალმომარაგების სისტემის (ზედაპირული წყლის ტუმბოს, გამანაწილებელი კარადისა და მაკომპლექტებელი მოწყობილობების შეძენა-მონტაჟი) მოწყობა - 23.2 ათასი ლარი;
* ზუგდიდის მუნიციპალიტეტის ნაცატუს ადმინისტრაციულ ერთეულში, სათოლორაიოს უბანში წყალმომარაგების ქსელის მოწყობის სამუშაოები - 198.6 ათასი ლარი;
* ზუგდიდის მუნიციპალიტეტის ჭკადუაშის ადმინისტრაციულ ერთეულში, საანთიოს უბანში წყალმომარაგების ქსელის მოწყობის სამუშაოები - 101.0 ათასი ლარი;
* ზუგდიდის მუნიციპალიტეტის ჭაქვინჯის (ბაღმარანის უბანი) და ნარაზენის (საბეჭვაიოს უბანი) ადმინისტრაციულ ერთეულებში წყალმომარაგების ქსელის მოწყობის სამუშაოები - 58.4 ათასი ლარი;
* ზუგდიდის მუნიციპალიტეტის ალერტკარის ადმინისტრაციულ ერთეულში, საკანკიოს უბანში წყალმომარაგების სისტემის სარეაბილიტაციო სამუშაოები – 47.8 ათასი ლარი.
* ზუგდიდის მუნიციპალიტეტის ზედაეწერის ადმინისტრაციულ ერთეულში, ხერგიანის ქუჩაზე წყალმომარაგების სისტემის მოწყობის სამუშაოები - 187.1 ათასი ლარი;
* ქ. ზუგდიდში, ჩიტაძის ქუჩაზე სანიაღვრე არხის სარეაბილიტაციო სამუშაოები - 15.4 ათასი ლარი;
* ქალაქ ზუგდიდში, თეთრი გიორგის ქუჩაზე არსებული სანიაღვრე არხის სარეაბილიტაციო სამუშაოები - 33.6 ათასი ლარი;
* ქ. ზუგდიდში, ცისკარიშვილის ქუჩაზე სანიაღვრე არხის მოწყობის სამუშაოები - 27.9 ათასი ლარი;
* ქ. ზუგდიდში, კოსტავას ქუჩაზე სანიაღვრე არხის მოწყობის სამუშაოები - 229.0 ათასი ლარი;
* ქ. ზუგდიდში, ბორჯომის ქუჩაზე სანიაღვრე არხის სარეაბილიტაციო სამუშაოები - 15.0 ათასი ლარი;
* ზუგდიდის მუნიციპალიტეტის ცაიშის ადმინისტრაციულ ერთეულში, საფარჯიკიოს უბანში სანიაღვრე არხის სარეაბილიტაციო სამუშაოები - 61.0 ათასი ლარი;
* ზუგდიდის მუნიციპალიტეტი ჭაქვინჯის ადმინისტრაციულ ერთეულში, ბაღმარანის უბანში თამარ მეფის ქ. ჩიხში მონოლითური რკ/ბ კიუვეტისა და გზის საფარის ზედაპირიდან წყალგადამყვანი რკ/ბ ცხაურიანი არხების მოწყობის სამუშაოები - 33.3 ათასი ლარი;
* ქ. ზუგდიდში ლომონოსოვის და გრიბოედოვის ქუჩებზე სანიაღვრე არხის მოწყობის სამუშაოები - 82.6 ათასი ლარი;
* ზუგდიდის მუნიციპალიტეტის ოდიშის ადმინისტრაციულ ერთეულში, საჯაიას ქუჩაზე სანიაღვრე არხის სარეაბილიტაციო სამუშაოები - 91.2 ათასი ლარი.

 გარე განათების მოწყობაზე მიიმართა 96.4 ათასი ლარი (განხორციელდა ქ. ზუგდიდში, თაბუკაშვილის ქუჩაზე გარე განათების მოწყობის სამუშაოები და ჭითაწყარის ადმინისტრაციულ ერთეულში, ყოფილი მეფრინველეობის დასახლებამდე მისასვლელ საავტომობილო გზაზე გარე-განათების მოწყობის სამუშაოები), 2023 წელს მუნიციპალიტეტის ტერიტორიაზე მოხმარებული გარე განათების ასანაზღაურებლად მიიმართა 1 336.8 ათასი ლარი.

 სოფლის მხარდაჭერის პროგრამით განხორციელებულ სამუშაოებზე მიიმართა 1 627.8 ათასი ლარი, აქედან 1 159.2 ათას ლარს შეადგენს, სახელმწიფო ბიუჯეტიდან გამოყოფილი სახსრები, ხოლო 468.6 ათას ლარს - ადგილობრივი ბიუჯეტის სახსრები.

 მრავალბინიანი საცხოვრებელი სახლების ეზოების კეთილმოწყობაზე გახარჯულია სახელმწიფო ბიუჯეტიდან გამოყოფილი სახსრები - 700.4 ათასი ლარი, განხორციელებულია შემდეგი ინფრასტრუქტურული პროექტები:

* ზუგდიდის მუნიციპალიტეტის ნაწულუკუს ადმინისტრაციულ ერთეულში, 23-ე ქუჩის N95 კორპუსის N1 და N2 ეზოების კეთილმოწყობა – 97.4 ათასი ლარი;
* ქ. ზუგდიდში, ბუკიას ქუჩა N1 და N3-ში მდებარე მრავალბინიანი საცხოვრებელი სახლების ეზოს კეთილმოწყობა - 73.3 ათასი ლარი;
* ქ. ზუგდიდში, სანკტ-პეტერბურგის ქუჩა N25-ში მდებარე მრავალბინიანი საცხოვრებელი სახლის ეზოს კეთილმოწყობა - 109.9 ათასი ლარი;
* ქ. ზუგდიდში ,ჩიქოვანის ქ. N41-ში მრავალბინიანი საცხოვრებელი სახლის ეზოს კეთილმოწყობის სამუშაოები - 84.1 ათასი ლარი;
* ქ. ზუგდიდში, ჩიქოვანის ქ. N40/1-ში მრავალბინიანი საცხოვრებელი სახლის ეზოს კეთილმოწყობის სამუშაოები - 150.6 ათასი ლარი;
* ქ. ზუგდიდში, ჯანაშიას ქ. N9-ში მრავალბინიანი საცხოვრებელი სახლის ეზოს კეთილმოწყობის სამუშაოები - 110.1 ათასი ლარი;
* ქ. ზუგდიდში, ჩიქოვანის ქ. N39-ში მრავალბინიანი საცხოვრებელი სახლის ეზოს კეთილმოწყობის სამუშაოები - 75.0 ათასი ლარი.

 რგფ-დან და მგფ-დან განსახორციელებელი პროექტების თანადაფინანსებაზე მიიმართა 1 168.1 ათასი ლარი;

 საექსპერტო მომსახურებასა და საპროექტო-სახარჯთაღრიცხვო დოკუმენტაციის შედგენაზე გახარჯულია 261.5 ათასი ლარი;

სტიქიის შედეგების სალიკვიდაციო ღონისძიებებზე სულ მიიმართა 3 993.0 ათასი ლარი, აქედან 3 909.4 ათას ლარს შეადგენს, სახელმწიფო ბიუჯეტიდან გამოყოფილი სახსრები. განხორციელებულია შემდეგი პროექტები:

* ზუგდიდის მუნიციპალიტეტის ადმინისტრაციულ ერთეულებში, სტიქიის შედეგად დაზიანებული საავტომობილო გზების საფარის რეაბილიტაციისათვის (მოხრეშვისათვის) ინერტული მასალების შესყიდვა (თანმდევი მომსახურებით - ადგილზე მიწოდებით) – 83.6 ათასი ლარი;
* ზუგდიდის მუნიციპალიტეტის ჭითაწყარის ადმინისტრაციულ ერთეულში, ბარამიას ქუჩიდან კოსტავას ქუჩის გადაკვეთამდე რკ/ბეტონის სანიაღვრე არხის მოწყობის სამუშაოები - 362.2 ათასი ლარი;
* ზუგდიდის მუნიციპალიტეტის ოდიშის ადმინისტრაციულ ერთეულში, საჯაბუოს უბანში, სასაფლაომდე მისასვლელი დაზიანებული ხიდის სარეაბილიტაციო სამუშაოები - 124.5 ათასი ლარი;
* ზუგდიდის მუნიციპალიტეტის ჭაქვინჯის ადმინისტრაციულ ერთეულში, ტაბიძის ქუჩაზე გზის დამეწყრილი მონაკვეთის სარეაბილიტაციო სამუშაოები - 98.6 ათასი ლარი;
* ზუგდიდის მუნიციპალიტეტის ახალსოფლის ადმინისტრაციულ ერთეულში, ზუგდიდი-ახალსოფლის დამაკავშირებელი საავტომობილო ხიდის სარეაბილიტაციო სამუშაოები - 466.8 ათასი ლარი;
* ქ. ზუგდიდში, ჭავჭავაძის ქუჩა N2-ში მდებარე მრავალბინიანი საცხოვრებელი სახლის სახურავის სარეაბილიტაციო სამუშაოები - 90.4 ათასი ლარი;
* ქ. ზუგდიდში, ჩიქოვანის ქუჩა N41/1-ში მდებარე მრავალბინიანი საცხოვრებელი სახლის სახურავის სარეაბილიტაციო სამუშაოები - 84.4 ათასი ლარი;
* ქ. ზუგდიდში, თამარ მეფის ქუჩა N8-ში მდებარე მრავალბინიანი საცხოვრებელი სახლის სახურავის მარცხენა ფლანგის სარეაბილიტაციო სამუშაოები - 30.6 ათასი ლარი;
* ზუგდიდის მუნიციპალიტეტის ცაიშის ადმინისტრაციულ ერთეულში, რუსთაველის ქუჩაზე მცხოვრები ონერ თარბაიას საცხოვრებელი სახლის სახურავის სარეაბილიტაციო სამუშაოები - 14.6 ათასი ლარი;
* ზუგდიდის მუნიციპალიტეტის დიდინეძის ადმინისტრაციულ ერთეულში, მდინარე ჯუმზე საავტომობილო ხიდის მოწყობის სამუშაოები - 474.3 ათასი ლარი;
* ზუგდიდის მუნიციპალიტეტის ჭითაწყარის ადმინისტრაციულ ერთეულში, თამარ მეფის ქუჩაზე სანიაღვრე არხის სარეაბილიტაციო სამუშაოები - 601.1 ათასი ლარი;
* ზუგდიდის მუნიციპალიტეტის კიროვის ადმინისტრაციულ ერთეულში, საკორკელიოს უბანში, მ. მესხის ქუჩაზე, მურთაზ ხურცილავას სახლის წინ ნაპირსამაგრის მოწყობის სამუშაოები - 419.2 ათასი ლარი;
* ქ. ზუგდიდში, კ. გამსახურდიას ქუჩა N213-ში მდებარე მრავალბინიანი საცხოვრებელი სახლის სახურავის სარეაბილიტაციო სამუშაოები - 73.2 ათასი ლარი;
* ქ. ზუგდიდში, ჩიქოვანის ქ. №40, ჯანაშიას ქ. №9, ჯანაშიას ქ. №25, ქუჯის, ქ. №10-ში მდებარე მრავალბინიანი საცხოვრებელი სახლების სახურავების სარეაბილიტაციო სამუშაოები - 64.7 ათასი ლარი;
* ზუგდიდის მუნიციპალიტეტის ქალაქ ზუგდიდის ოდიშის ადმინისტრაციულ ერთეულში, ჯამბულ ნაჭყებიას სახლთან ნაპირსამაგრი გაბიონის მოწყობის სამუშაოები - 16.6 ათასი ლარი;
* ზუგდიდის მუნიციპალიტეტის ოდიშის ადმინისტრაციულ ერთეულში, საქოჩუოს უბანში დაზიანებული ხიდის სარეაბილიტაციო სამუშაოები - 34.1 ათასი ლარი;
* ზუგდიდის მუნიციპალიტეტის ყულიშკარის ადმინისტრაციულ ერთეულში, სახარებაოს და სათირქიოს უბნებში დაზიანებული ხიდების სარეაბილიტაციო სამუშაოები - 131.1 ათასი ლარი;
* ქალაქ ზუგდიდში, გიორგი ბრწყინვალეს ქ. N43-ის მიმდებარედ ნაპირსამაგრის სარეაბილიტაციო სამუშაოები - 90.3 ათასი ლარი;
* ზუგდიდის მუნიციპალიტეტის ჯიხაშკარის ადმინისტრაციულ ერთეულში, დუტუ მეგრელის ქუჩაზე ხიდ-ბოგირის მოწყობის სამუშაოები - 16.3 ათასი ლარი;
* ზუგდიდის მუნიციპალიტეტის ყულიშკარის ადმინისტრაციულ ერთეულში, სოფლის ცენტრის მიმდებარედ, ეკლესიამდე მისასვლელ გზაზე დაზიანებული ცენტრალური საავტომობილო ხიდის საყრდენი კედლების სარეაბილიტაციო სამუშაოები - 37.8 ათასი ლარი;
* ზუგდიდის მუნიციპალიტეტის ჯიხაშკარის ადმინისტრაციულ ერთეულში, სასაფლაომდე მისასვლელ გზაზე ხიდის სარეაბილიტაციო სამუშაოები - 52.5 ათასი ლარი;
* ქალაქ ზუგდიდში, გრიშაშვილის ქუჩაზე სანიაღვრე არხის სარეაბილიტაციო სამუშაოები - 37.2 ათასი ლარი;
* ქ. ზუგდიდის, ოდიშის ადმინისტრაციულ ერთეულში მდინარე სინწაზე 120 გრძ. მეტრი ნაპირსამაგრის მოწყობის სამუშაოები - 111.7 ათასი ლარი;
* ზუგდიდის მუნიციპალიტეტის ჯუმის ადმინისტრაციულ ერთეულში, საროგაოს უბანში ხიდის სარეაბილიტაციო სამუშაოები - 50.8 ათასი ლარი;
* ზუგდიდის მუნიციპალიტეტის ჭკადუაშის ადმინისტრაციულ ერთეულში, სანაჭყებიოს უბანში ხიდის მოწყობის სამუშაოები - 53.7 ათასი ლარი;
* ზუგდიდის მუნიციპალიტეტის ოქტომბრის ადმინისტრაციულ ერთეულში, გამსახურდიას და თბილისის ქუჩების დამაკავშირებელი ხიდის სარეაბილიტაციო სამუშაოები 10.5 ათასი ლარი;
* ზუგდიდის მუნიციპალიტეტის ჭაქვინჯის ადმინისტრაციულ ერთეულში, ბეტონის გზაზე მეწყერ საწინააღმდეგო სამუშაოები - 165.5 ათასი ლარი;
* ქალაქ ზუგდიდის ეგრისის ადმინისტრაციულ ერთეულში, კობახიძის ქუჩაზე არსებული ხიდის სარეაბილიტაციო სამუშაოები - 13.8 ათასი ლარი;
* ზუგდიდის მუნიციპალიტეტის აბასთუმნის ადმინისტრაციულ ერთეულში, აბასთუმანი-მენჯის დამაკავშირებელ გზაზე დაზიანებული ცენტრალური ხიდის საყრდენი კედლის სარეაბილიტაციო სამუშაოები - 57.4 ათასი ლარი;
* ზუგდიდის მუნიციპალიტეტის ოდიშის ადმინისტრაციულ ერთეულში, სასაფლაომდე მისასვლელი გზის დამეწყრილი მონაკვეთის სარეაბილიტაციო სამუშაოები - 110.6 ათასი ლარი;
* ზუგდიდის მუნიციპალიტეტის ტერიტორიაზე სტიქიის შედეგად დაზიანებული ობიექტების (ხიდ ბოგირები, მილხიდები) სარეაბილიტაციო სამუშაოები - 14.6 ათასი ლარი.

 სამოქალაქო ბიუჯეტის პროგრამით განხორციელებულ პროექტებზე გახარჯულია 414.4 ათასი ლარი, განხორციელებულია შემდეგი ინფრასტრუქტურული პროექტები:

* ქ. ზუგდიდის ადმინისტრაციულ ერთეულებში, სამოქალაქო ბიუჯეტის ფარგლებში, სხვადასხვა ლოკაციაზე არსებული პარკების, სკვერების და მრავალბინიანი საცხოვრებელი სახლების ეზოების სარეაბილიტაციო სამუშაოებისთვის საპროექტო-სახარჯთაღრიცხვო დოკუმენტაციის შედგენის მომსახურების შესყიდვა თანამდევი ექსპერტიზით - 12.0 ათასი ლარი;
* ქალაქ ზუგდიდში, სოხუმის და პუშკინის ქუჩების კვეთაზე არსებული სკვერის სარეაბილიტაციო სამუშაოები - 43.1 ათასი ლარი;
* ქალაქ ზუგდიდში, თავისუფლების ქუჩის I შესახვევი N5-ში, ბავშვთა გასართობი მოედნის მოწყობის სამუშაოები - 27.0 ათასი ლარი;
* ქალაქ ზუგდიდში, თაბუკაშვილის ქუჩა N4-ში მდებარე საბავშვო გასართობი მოედნის სარეაბილიტაციო სამუშაოები - 19.7 ათასი ლარი;
* ქალაქ ზუგდიდში, ბესარიონ ჯანაშიას N10-ში მდებარე მრავალბინიანი საცხოვრებელი კორპუსის შიდა ეზოს კეთილმოწყობის სამუშაოები - 40.9 ათასი ლარი;
* ქალაქ ზუგდიდში, თამარ მეფის და გორგასლის ქუჩების კვეთაზე, ეკლესიის მიმდებარე ტერიტორიაზე პარკირების ადგილის და სკვერის მოწყობის სამუშაოები - 35.6 ათასი ლარი;
* ქალაქ ზუგდიდში, შოთა რუსთაველის ქუჩა N46-ის მიმდებარედ, თბილისისა და შოთა რუსთაველის ქუჩების კვეთაზე არსებული სკვერის სარეაბილიტაციო სამუშაოები - 53.6 ათასი ლარი;
* ქალაქ ზუგდიდში, ჯორჯიაშვილის ქუჩა N1-ში ბავშვთა გასართობი მოედნის მოწყობის სამუშაოები - 32.0 ათასი ლარი;
* ქალაქ ზუგდიდში, ბესარიონ ჯანაშიას ქუჩა N10ა-ში მდებარე მრავალბინიანი საცხოვრებელი კორპუსის შიდა ეზოს კეთილმოწყობის სამუშაოები - 56.2 ათასი ლარი;
* ზუგდიდის მუნიციპალიტეტის ქ. ზუგდიდის ადმინისტრაციულ ერთეულებში (სამოქალაქო ბიუჯეტის ფარგლებში), სხვადასხვა ლოკაციაზე არსებული სკვერების, სანიაღვრე არხების, სპორტული მოედნების და ღობის სარეაბილიტაციო სამუშაოებისათვის საპროექტო-სახარჯთაღრიცხვო დოკუმენტაციის შედგენა - 20.5 ათასი ლარი;
* ქალაქ ზუგდიდში, ჯანაშიას ქუჩა N12-ში ეთნოკულტურული პარკის მოწყობის სამუშაოები - 13.4 ათასი ლარი;
* ქალაქ ზუგდიდში კობახიძის ქუჩაზე სანიაღვრე არხის სარეაბილიტაციო სამუშაოები - 40.2 ათასი ლარი;
* ქალაქ ზუგდიდში ლომთათიძის ქუჩაზე ბავშვთა გასართობი მოედნის მოწყობის, თბილისის ქუჩაზე №43-ში მდებარე მე-13 საბავშვო ბაღის ეზოში საბავშვო მოედნის და სათამაშო ატრაქციონის მოწყობის და ლევან მე-2 დადიანის ქუჩაზე №4 და №6 კორპუსების ეზოსთან სკვერის ტერიტორიაზე ბავშვთა სათამაშო მოედნის მოწყობის სამუშაოები - 20.0 ათასი ლარი.

ა(ა)იპ კეთილმოწყობის მართვის ცენტრის მიერ 2023 საფინანსო წელს ჩატარებულია გარკვეული მუშაობა მუნიციპალიტეტის კეთილმოწყობის ღონისძიებათა უზრუნველყოფის მიმართულებით.

გასულ საბიუჯეტო წელს აღნიშნული მხარჯავი სუბიექტისთვის გეგმა-პროგნოზით გათვალისწინებული იყო 4788.0 ათასი ლარის გამოყოფა, საკასო ფაქტიურმა შესრულებამ შეადგინა 4761.9 ათასი ლარი, ანუ ასიგნებანი მთლიანობაში პრაქტიკულად ათვისებულია. ამასთან ცენტრს მიღებული აქვს საკუთარი ფულადი შემოსავალი 71.4 ათასი ლარი.

ცენტრის საბიუჯეტო ასიგნებები და საკუთარი სახსრები, მისი ფუნქციური დანიშნულებისა და მიზნების მიღწევისათვის მიმართული იქნა შემდეგ ღონისძიებებსა და პრაქტიკულ სამუშაოებზე, კონკრეტულად: 2934.5 ათასი ლარი შრომის ანაზღაურებაზე; 514.6 ათასი ლარი ოფისის ხარჯი; 535.5 ათასი ლარი ტრანსპორტისა და ტექნიკის ექსპლოატაციის, მოვლა-შენახვის ხარჯების ანაზღაურებაზე; 57.5 ათასი ლარი სხვა დანარჩენი საქონელი და მომსახურებაზე; არაფინანსური აქტივების ზრდას (ძირითადი მატერიალური სახის ქონება) მოხმარდა თითქმის 268.0 ათასი ლარი. აქედან გაიხარჯა შესაბამისად: 90.0 ათასი ლარი 2 სატვირთო ავტომობილის, 22.8 ათასი ლარი სამსახურებრივი საჭიროებისთვს 1 მსუბუქი ავტომობილის, 24.4 ათასი ლარი ძვირადღირებული სამუშაო იარაღების, 32.4 ათასი ლარი ძელსკამების (45ც), 44.2 ათასი ლარი ხე-მცენარეების შეძენა-შესყიდვასა და სხვა დანიშნულების მიმდინარე ხარჯების ანაზღაურებაზე.

რაც შეეხება ცენტრის მიერ გაწეულ პრაქტიკულ სამუშაოებს, ის 2023 წლის განმავლობაში სისტემატურად ახორციელებდა მუნიციპალიტეტის ტერიტორიაზე გარე განათების დიდი მოცულობის ელექტროქსელის მოვლას, ექსპლოატაციასა და რეაბილიტაციას, მის გამართულ ფუნქციონირებასთან დაკავშირებულ საჭირო ღონისძიებებს.

მუნიციპალიტეტის ტერიტორიაზე პერიოდულად მიმდინარეობდა წყლის მიწოდების სისტემების აღდგენა-რეაბილიტაციის, წყალსაქაჩი ტუმბოებისა და ტუმბოს-ძრავების აღდგენა-შეკეთების, შადრევენბის მოვლა-პატრონობის და ტექნიკური მომსახურების სამუშაოები; ასევე მიმიდნარეობდა სანიაღვრე არხების ამოწმენდის, ზღვის სანაპირო ზოლის დასუფთავება-მოწესრიგების, მდინარეების კალაპოტის ინერტული მასისგან გაწმენდის პრაქტიკული სამუშაოები.

2023 წელს აგრეთვე ხორციელდებოდა მუნიციპალიტეტის ტერიტორიაზე არსებული გამწვანების ობიექტების (ქალაქის ცენტრალური ბულვარის, პარკების, სკვერების, მწვანე ნარგავების, დეკორატიული ხე-მცენარეების მოვლა-პატრონობის, გადაბერებული და გამხმარი ხეების გადაბელვისა და ფიზიკურად ამოღების (მოჭრის) კაპიტალური სამუშაოები.

 კეთილმოწყობის ცენტრის მიერ „მწვანე ბიუჯეტის“ პროგრამის ფარგლებში გასულ წელს ათვისებული იქნა 54.0 ათასი ლარი (გეგმა პროგნოზი 100.0 ათასი ლარი), კერძოდ: ქ. ზუგდიდში, რუსთაველის ქუჩაზე მდებარე „სამაიას“ ბაღის გამწვანება; ზუგდიდის მუნიციპალიტეტის რუხის ადმინისტრაციულ ერთეულში მოხუცთა თავშესაფარის მიმდებარე ტერიტორიის გამწვანება; ქ. ზუგდიდში ბუკიას ქ. N3 ხუთსართულიანი საცხოვრებელი კორპუსის ეზოს გამწვანება; ქ. ზუგდიდში, ბარამიას ქუჩა N46-ის, კორპუსი N3-ის მიმდებარე ტერიტორიის გამწვანება; ქ. ზუგდიდში, ნიკოლაძის ქუჩის ნაწილობრივ გამწვანება.

გასულ 2023 წელს სათანადო ყურადღება ეთმობოდა მუნიციპალიტეტში, როგორც ქ. ზუგდიდის, ისე სასოფლო ადმინისტრაციულ ერთეულებში არსებული სასაფლაოების მოწყობის, მოვლა-პატრონობის და მოწესრიგების ღონისძიებების გატარებას, რომელიც ხორციელდებოდა კეთილმოწყობის ცენტრის შესაბამისი შიდა დანაყოფის მიერ. გასულ წელს მოქალაქეთა მოთხოვნის შესაბამისად გაცემულია 4545კვმ მიწის ნაკვეთი, აქედან მომსახურების საფასურის სახით მიღებულია თითქმის 54,0 ათასი ლარი.

„კეთილმოწყობის მართვის ცენტრი“, წესდებით გათვალისწინებული უფლებამოსილების ფარგლებში, უწყვეტად, ყოველდღიურ რეჟიმში ახორციელებდა კეთილმოწყობით და გარკვეული სახის ინფრასტრუქტურულ ღონისძიებებს და სამუშაოებს. ცენტრის ტექნიკურ და მუშა პერსონალს სამსახურებრივი მოვალეობის შესრულება, შრომის კანონმდებლობის მოთხოვნის დაცვით, სისტემატურად უწევთ არასამუშაო პერიოდებშიც (დასვენების და უქმე დღეები), რომელიც განპირობებულია ხშირ შემთხვევაში გადაუდებლად აუცილებელი ღონისძიებების განხორციელებით.

 შპს „ზუგდიდის მუნიციპალური ტრანსპორტი“-ს მიერ 2023 წელს გაწეული მუშაობა წინამორბედ წლებთან შედარებით ხასიათდება გაუმჯობესებული მონაცემებით, რაც გამოიხატება იმაში, რომ ამაღლდა მგზავრთა მომსახურების ხარისხი, ავტოპარკის ტექნიკური მზადყოფნის კოეფიციენტის ხარისხობრივი მაჩვენებელი, ავტოტრანსპორტის მოვლა-პატრონობის და ექსპლოატაციის მდგომარეობა. ყოველივე ეს დადებითად აისახა მუშაობის პრაქტიკულ მაჩვენებლებშიც, კერძოდ:

ყოველდღე მუნიციპალიტეტის შიდა მარშრუტებზე (31 მარშრუტი) ოპერირებს 38-39 ავტობუსი, კეთდება 258 ბრუნი, ანუ 8500 კილომეტრი და საშუალოდ გადაყავთ 9000 მგზავრი. აღსანიშნავია, რომ გასულ წელს მუნიციპალური ავტოტრანსპორტი სულ მოემსახურა 3039979 მგზავრს.

შპს „ზუგდიდის მუნიციპალური ტრანსპორტი“-ში შედარებით უკეთესი მაჩვენებლები აღინიშნა საერთო ფინანსური მონაცემების კუთხითაც. გასულ წელს ამ მეწარმე სუბიექტის მთლიანმა შემოსავალმა შეადგინა 4905.5 ათასი ლარი, აქედან სუბსიდიის ხვედრითი წილი იყო 3080.0 ათასი ლარი, ხოლო საკუთარი შემოსავლის-1825.0 ათასი ლარი. მუნიციპალური ტრანსპორტის მიერ 2023 წელს მიღებული მთლიანი ფულადი შემოსავლები 2022 წელთან შედარებით თითქმის 168.0 ათასი ლარის მეტობით დაფიქსირდა. თუმცა აქვე უნდა აღინიშნოს, რომ ამავე მეწარმე სუბიექტის საკუთარი ფულადი შემოსავალი 2023 წელს, წინა წელთან შედარებით გარკვეული ოდენობით (134.9 ათასი ლარი) შემცირდა, რაც სხვა მიზეზებთან ერთად განაპირობა იმ გარემოებამ, რომ მუნიციპალიტეტის საკრებულოსა და აღმასრულებელი ორგანოს საერთო ინიციატივით „ზუგდიდის მუნიციპალურ ტრანსპორტ“-ს დაკისრებული აქვს მოსახლეობის ცალკეული, სოციალურად დაუცველი და სუსტი ეკონომიკური პირობების მქონე ბენეფიციარების და ზოგიერთი სხვა კატეგორიის მოქალაქეების უფასო ან შეღავათიანი მგზავრობის უზრუნველყოფა. ამ კატეგორიას მიეკუთვნებიან: შშმ პირები, ვეტერანები, ე.წ. უფასო სასადილოს ბენეფიციარები, სიღარიბის ზღვარზე მყოფი პირები, ბაგა-ბაღების მასწავლებლები, სკოლის 10 წლამდე მოსწავლეები და მგზავრობის 50%-იანი შეღავათით მოსარგებლე სკოლის უფროსკლასელი მოსწავლეები; ასევე 50%-იანი შეღავათის მქონე სტუდენტები, „საპატიო ზუგდიდელი“-ს სტატუსის მქონე ადამიანები.

ზემოთხსენებული გარემოება, რა თქმა უნდა გარკვეულ გავლენას ახდენს და იწვევს აღნიშნული სუბიექტის საკუთარი შემოსავლების შემცირებას; მაგალითად, 2023 წელს „ზუგდიდის მუნიციპალური ტრანსპორტი“-ს მიერ გადაყვანილია ყველა სახის შეღავათის მქონე 551 ათასზე მეტი მგზავრი და აქედან მის შემოსავალს დააკლდა 303.2 ათასი ლარი.

შპს „ზუგდიდის მუნიციპალური ტრანსპორტი“-ს მიერ 2023 წელს ბიუჯეტიდან მიღებული ასიგნებანი (სუბსიდია) და საკუთარი შემოსავლები ძირითადად მიმართული იქნა: 2172.8 ათასი ლარი თანამშრომელთა შრომის ანაზღაურებაზე (ხელფასი); 1855.6 ათასი ლარი საწვავზე; 521.4 ათასი ლარი ავტობუსების ტექნიკურ მომსახურებაზე; 25.6 ათასი ლარი - კომუნალურ მოსახურებაზე; 21.8 ათასი ლარი - ოფისის ხარჯებზე; 24.3 ათასი ლარი - ავტოტრანსპორტის დაზღვევის ხარჯებზე; 16.5 ათასი ლარი სამეურნეო საქონლის შესყიდვაზე და სხვა სახის მიმდინარე ხარჯების ანაზღაურებაზე.

2023 წლის მუშაობის შედეგების მიხედვით გამოკვეთილი გარკვეული პოზიტიური ტენდენციების მიუხედავად, „ზუგდიდის მუნიციპალური ტრანსპორტი“ 2024 წელს საჭიროებს დამატებით მნიშვნელოვანი ფინანსური რესურსების მობილიზებას, რაც განპირობებულია, როგორც გარე ფაქტორების გავლენით (საწვავ-საპოხი მასალების საბაზრო ფასების მკვეთრი ზრდა, ავტოპარკის სტაციონალური ტექნიკური მომსახურების გაძვირება, მოძველებული ავტომანქანების ხშირი კაპიტალური რემონტის საჭიროება), ისე საკუთარი ფულადი შემოსავლების მკვეთრად გაზრდის უზრუნველყოფისთვის გატარებული ჯერ კიდევ არასკმარისი ღონისძიებებით.

**დასუფთავება და გარემოს დაცვა**

2023 წელს დასუფთავებისა და გარემოს დაცვის პრიორიტეტის დაფინანსებაზე მიმართულ იქნა 8,308.4 ათასი ლარი (გეგმა-პროგნოზი 8323.9 ათასი ლარი), აქედან 6,345.4 ათასი ლარი მოდის დასუფთავებისა და ნარჩენების გატანის მუნიციპალური პროგრამის დაფინანსებაზე, რომლის განმახორციელებელია ა(ა)იპ „ზუგდიდდასუფთავები“-ს ცენტრი. ბიუჯეტის ასიგნებიდან ცენტრის მიერ ათვისებული თანხიდან 4,464.1 ათასი ლარი მიმართულ იქნა შრომის ანაზღაურებაზე.

საბიუჯეტო სახსრების ხარჯვის შედეგად შესრულებული სამუშაოები და პროგრამის განხორციელების ინდიკატორული მაჩვენებლები გამოიხატება შემდეგ მონაცემებში:

1. 2023 წელს მყარი ნარჩენების გატანის მომსახურეობის სერვისი მიეწოდებოდა ქალაქში 480 ქუჩაზე მცხოვრებ 13 113 ოჯახს, ანუ ქალაქის მოსახლეობის 100% -ს; 48 სასოფლო - ტერიტორიულ ერთეულში მცხოვრებ 16 385 კომლს, ანუ სოფლის მოსახლეობის 90 %; ეკონომიკის სექტორის 1220 - ზე მეტ კომერციულ, ინსტიტუციურ და ინდუსტრიულ ობიექტს;
2. 2023 წელს მუნიციპალიტეტის ტერიტორიაზე შეგროვებულია 29,3 ათასი ტონა მუნიციპალური ნარჩენი, 3,5 ათასი ტონით მეტი წინა წელთან შედარებით. ნაგავსაყრელში ტრანსპორტირებულია 28,1 ათასი ტონა მუნიციპალური ნარჩენი, ხოლო 206 ტონა ( ქაღალდი და მუყაო ) დაექვემდებარა სეპარირებულ შეგროვებას და რეციკლირებას;
3. ქალაქის ტერიტორიიდან გაზიდულია 20,4 ათასი ტონა მუნიციპალური ნარჩენი, 3,4 ათასი ტონით მეტი წინა წელთან შედარებით, ყოველდღიურად ქალაქიდან გაიზიდებოდა საშუალოდ 55 ტონა საყოფაცხოვრებო ნარჩენი;
4. სოფლის ადმინისტრაციული ერთეულებიდან გაზიდულია 8,9 ათასი ტონა საყოფაცხოვრებო ნარჩენი, 100 ტონით მეტი წინა წელთან შედარებით;
5. სულ მუნიციპალიტეტის ტერიტორიიდან ნაგავსაყრელში ყოველდღიურად გაიზიდებოდა 80,0 ტონა საყოფაცხოვრებო ნარჩენი;
6. საქართველოს მყარი ნარჩენების მართვის კომპანიის ხელშეწყობით, ნარჩენების მართვის ახალი ხუთწლიანი გეგმის შესაბამისად მუნიციპალიტეტში გასული წლის თებერვლის თვიდან დაიწყო ქაღალდისა და მუყაოს სეპარირება - რეციკლირების საპილოტე პროგრამის განხორციელება, რომელსაც ოპერირებას ადგილობრივი ბიუჯეტის სახსრებით უწევს ააიპ „ზუგდიდდასუფთავების ცენტრი“;
7. 2023 წელს მუნიციპალიტეტის ტერიტორიაზე როგორც ზემოთ იყო აღნიშნული შეგროვებული იქნა 29,3 ათასი ტონა ანუ დაახლოებით 101 500 მ3 მყარი ნარჩენი, საიდანაც ნაგავსაყრელში გაზიდულია 89940 მ3, ხოლო დაახლოებით 11 560 მ3 ანუ 206 ტონა ქაღალდი და მუყაო სეპარირებულია. ეს პირველი შემთხვევაა ზუგდიდის მუნიციპალიტეტში მყარი ნარჩენების მართვის ისტორიაში, როდესაც შეგროვებული მყარი ნარჩენი მთლიანად არ იქნა გაზიდული ნაგავსაყრელში და 206 ტონა ქაღალდისა და მუყაოს დაწნეხილი ნედლეული დაბრუნდა ცირკულარულ ეკონომიკაში, კერძოდ დაწნეხილი 206 ტონიდან რეალიზებული იქნა 187,9 ტონა რითაც ნაკლები ზარალი მიადგა გარემოს, ხოლო ადგილობრივმა ბიუჯეტმა მიიღო 39,9 ათასი ლარის დამატებითი ფულადი შემოსავალი;
8. 2024 წლისათვის დაგეგმილია პლასტმასის ნარჩენების სეპარირებული შეგროვებისა და რეციკლირების ანალოგიური პროგრამის დაწყება, რაც აგრეთვე დიდი ნაბიჯია გარემოს დაბინძურების წინააღმდეგ ბრძოლაში და ჩნდება ადგილობრივი ბიუჯეტის შემოსავლების დამატებითი წყარო;
9. მუნიციპალიტეტის ტერიტორიაზე, ქალაქსა და სოფლის ადმინისტრაციულ ერთეულებში ყოველდღიურად საშუალოდ დაგვა-აკრეფის მეთოდით სუფთავდებოდა 45,7 ჰექტარი ფართობი. მათ შორის ქალაქის ტერიტორიაზე 31,1 ჰექტარი, სოფლის ადმინისტრაციულ ერთეულებში კი 14,6 ჰექტარი; გარდა ამისა, ხელით აკრეფის წესით სუფთავდებოდა ქალაქისა და სოფლის ადმინისტრაციული ერთეულების ცენტრები, მთავარი გზების გზისპირები და ტროტუარები, მასობრივი თავშეყრის ადგილები, ბაღები და სკვერები. სისტემატიურად ზღვის ამონაყარისაგან იწმინდებოდა 8 – 9 ჰექტარი ანაკლია - განმუხურის ზღვის სანაპირო ზოლი; სულ ხელით აკრეფის წესით მუნიციპალიტეტში სუფთავდებოდა 30 ჰექტარი ფართობი;
10. ყოველდღიურად ხორციელდებოდა სოფლის 48 ადმინისტრაციული ერთეულის ცენტრების, ცენტრამდე მისასვლელი გზებისა და ქალაქში შემოსასვლელი და გასასვლელი ტრასების მყარი ნარჩენებისაგან ხელით აკრეფის წესით გაწმენდა;
11. მუნიციპალიტეტში მთლიანად არის ლიკვიდირებული სტიქიური ნაგავსაყრელები;
12. 30 % - ით განახლდა ცენტრის მატერიალურ - ტექნიკური ბაზა. 2023 წელს მიღებული იქნა 2550 ნაგავშემკრები კონტეინერი და 16 ერთეული სხვადასხვა სახის სპეცტექნიკა;
13. 11% - ით გაიზარდა 1.1 მ3 მოცულობის ურნებით უზრუნველყოფის მაჩვენებელი და შეადგინა 34%, რამაც მკვეთრად გააუმჯობესა მოსახლეობისა და ეკონომიკის სექტორის მომსახურეობის მაჩვენებელი და გარემოს ეკოლოგიური დაბინძურების წინააღმდეგ ბრძოლის ხარისხი;
14. კადრების ობტიმიზაციის შედეგად, შესასრულებელი სამუშაოებისა და ტექნიკის რაოდენობის ერთეულით გაზრდის მიუხედავად, ცენტრში დასაქმებულთა რიცხვი წინა წელთან შედარებით შემცირდა 31 ერთეულით.
15. ცენტრში დასაქმებულთა საშუალო თვიური ანაზღაურება გაიზარდა 10% - ით.
16. მთავრობის დადგენილების შესაბამისად განსაკუთრებული ყურადღება ექცეოდა ანაკლია - განმუხურის ზღვის სანაპირო ზოლის მომზადებას საკურორტო სეზონისათვის. ახლად მიღებული ტექნიკის გამოყენებით სრულად იქნა წესრიგში მოყვანილი საკურორტო ინფრასტრუქტურა. ზღვის ამონაყარისაგან სისტემატიურად იწმინდებოდა მუნიციპალიტეტის ზღვის სანაპირო ზოლის მთლიანი პერიმეტრი.
17. ააიპ,, ზუგდიდდასუფთავების ცენტრი ‘’ აქტიურად მართავდა ღონისძიებებს მყარი ნარჩენების მართვის საკითხებში მოსახლეობის ცნობიერების ამაღლების მიზნით. 2023 წელს გაიმართა 11 სხვადასხვა მასიური ხასიათის გარემოსდაცვითი ღონისძიება და მასალები ამის შესახებ სისტემატურად ქვეყნდებოდა მასობრივი ინფორმაციის საშუალებებში და სოციალურ ქსელში;
18. ააიპ „ზუგდიდდასუფთავების ცენტრი“ 2017 წლიდან ღებულობს მონაწილეობას რესპუბლიკურ კონკურსში „ყველაზე სუფთა რეგიონი“ და მისი 7 გზის გამარჯვებულია.

გარემოს დაცვის სფეროში შემავალი მხარჯავი სუბიექტის შპს „ANAKLIA-GANMUKHURI RESORTS”-ის ფინანსურ ხელშეწყობაზე (პროგრამული კოდი 03 02) გეგმა-პროგნოზით განსაზღვრული იყო 725.0 ათასი ლარი, რაც სრულად ათვისებულია. სუბსიდირებული თანხების ძირითადი ნაწილი მიიმართა: 350.3 ათასი ლარი - შრომის ანაზღაურებაზე; 52.4 ათასი ლარი - მოხმარებული ელექტროენერგიის ღირებულების ანაზღაურებაზე. ამასთან თანხები გაიხარჯა შემდეგ ძირითად კაპიტალურ და სამეურნეო დანიშნულების ღონისძიებებზე, როგორიცაა:

* ანაკლია-განმუხურის სანაპირო ბულვარის ტერიტორიაზე არსებული გამწვანების ზოლის ფიტოსანიტარული მონიტორინგი და მონიტორინგის შედეგად გაცემული რეკომენდაციის (შუალედური დასკვნის) საფუძველზე ხე-მცენარეების შეწამვლა და ნიადაგის გაჯერება მინერალური სასუქებით;
* განმუხურის სპორტულ-გამაჯანსაღებელი კომპლექსის ფეხბურთის მოედნის მინდვრის საფარის მოვლა-პატრონობა;
* ანაკლიის ქვიშის ფრენბურთის მოედნების მოვლა-პატრონობის მიზნით დაიყარა კვარციტული ქვიშა;
* ანაკლია-განმუხურის სანაპიროსა და მიმდებარე ტერიტორიის მოთიბვის სამუშაოები ჩატარდა შვიდჯერ;
* ანაკლია-განმუხურის ბულვარის სეზონის გახსნასთან დაკავშირებით ამფითეატრი სცენის ეფექტებით, განათების მოწყობილობით და გახმოვანების აპარატურით აღიჭურვა;
* ანაკლიის ბულვარის შესასვლელთან დამონტაჟდა ელ. რეგულირებადი შლაგბაუმი;
* ჩატარდა განმუხურის ამფითეატრის დაზიანებული მინის კარ-ფანჯრების სარეაბილიტაციო სამუშაოები;
* ჩატარდა ქვიშის მოედნების შემზღუდავი კედლის აღდგენითი სამუშაოები;
* შეძენილ იქნა საბორდიურედ 500 ძირი ლიგუსტრუმი;
* განხორციელდა არსებული ხუთი მსუბუქი კონსტრუქციის სავაჭრო ობიექტის (ჯიხურის) აღდგენითი სარეაბილიტაციო სამუშაოები;
* ანაკლიის ბულვარის ტერიტორიაზე დამონტაჟდა მანათობელი ასოები „მე მიყვარს ანაკლია“;

რაც შეეხება საკუთარი სახსრებით განხორციელებულ პროექტებს, მათ შორის აღსანიშნავია, რომ ჩატარდა ანაკლიის სანაპირო ბულვარისა და განმუხურის სპორტულ-გამაჯანსაღებელი კომპლექსის წყალარინების სისტემის მოწყობის სამუშაოები.

ა(ა)იპ ბოტანიკური ბაღის მიერ, რომელიც არის ამავე ბაღის ფინანსური ხელშეწყობის პროგრამის განმახორციელებელი, 2023 წელს ჩატარებულია მნიშვნელოვანი პრაქტიკული სამუშაოები და მთელი რიგი მიზნობრივ-თემატური ღონისძიებები.

ზემოთაღნიშნულ მხარჯავ სუბიექტს 2023 წელს გამოეყო ასიგნება 1030.4 ათასი ლარი, რომელიც ხარჯების ძირითადი მუხლების მიხედვით შემდეგნაირად მიიმართა: 958.6 ათასი ლარი მოხმარდა მუშაკთა შრომის ანაზღაურებას; 49.6 ათასი ლარი გაიხარჯა საქონლისა და მომსახურების შესყიდვაზე, მათ შორის 38.6 ათასი ლარი ოფისის, 6.4 ათასი ლარი ტრანსპორტის, ტექნიკისა და იარაღის ექსპლოატაციასა და მოვლა-შენახვაზე. არაფინანსური აქტივების ზრდის მუხლით გახარჯული იქნა 11.0 ათასი ლარი (საბავშვო ატრაქციონის შეძენა).

ბოტანიკურ ბაღში მომსახურების ფასიანი ტარიფების დაწესებისა და ამოქმედების შედეგად, 2023 წელს მკვეთრად გაიზარდა მისი საკუთარი ფულადი შემოსავლები. ერთჯერადი ბილეთების და აბონიმენტების რეალიზაციიდან მიღებულმა ფულადმა შემოსავლებმა გასულ წელს შეადგინა 171.9 ათასი ლარი, ხოლო მთლიანმა საკუთარმა შემოსავლებმა 210.6 ათასი ლარი.

გასულ წელს ბაღის საკუთარი შემოსავლებიდან გაწეული საკასო ხარჯი შეადგენს 209.2 ათას ლარს, რომელიც ძირითადად მოხმარდა საქონლისა და მომსახურების შესყიდვას და არაფინანსური აქტივების ზრდას.

უნდა აღინიშნოს, რომ ა(ა)იპ ბოტანიკური ბაღის მიერ 2023 საბიუჯეტო წელს ათვისებული ასიგნებანი მისი ფუნქციური დანიშნულებიდან გამომდინარე, გამოყენებული იქნა მუშაობის ძირითადი მიმართულებების მიხედვით:

ა) კულტურული მემკვიდრეობის და ეკოგანათლების მიმართულებით მიმდინარე წლის 26, 27 და 28 აპრილს ისტორიული ბაღების ევროპული მარშრუტის მე-6 ყოველწლიურ ფორუმში, რომელიც იტალიის ქალაქ ფლორენციაში ჩატარდა, მონაწილეობა მიიღეს ზუგდიდის ბოტანიკური ბაღის სპეციალისტებმა; ფორუმზე დასწრების მიზანი იყო 2024 წელს მე-7 ფორუმის საქართველოში, მათ შორის 2 დღიანი განრიგით, გაზაფხულზე, ზუგდიდის ბოტანიკურ ბაღში ჩატარება, რომელშიც მონაწილეობას მიიღებს ასოციაციაში გაწევრიანებული 32 ვროპული ქვეყნის 47 ისტორიული ბოტანიკური ბაღის წარმომადგენელი.

ბოტანიკურ ბაღში ჩატარდა საგანმანათლებლო და შემეცნებითი პროექტი - „ჩვენ და გარემო“. პროექტში მონაწილეობა მიიღო 10 საჯარო სკოლის 250-მა მოსწავლემ და პედაგოგ-მასწავლებელმა.

26-28 აპრილს ზუგდიდის ბოტანიკურმა ბაღმა უმასპინძლა ისტორიული ევროპული ბაღების კვირეულს, კვირეულის ფარგლებში ჩატარდა რიგი თემატური ღონისძიება, მოეწყო კულტურული და საგანმანათლებლო ექსკურსია ბოტანიკური ბაღის არტეფაქტების საგამოფენო სივრცეში. აღსანიშნავია, რომ კვირეულის ფარგლებში ბოტანიკურმა ბაღმა 3000 ვიზიტორს უმასპინძლა;

ბ) ბაღის ისტორიისა და არქეოლოგიის კუთხით: ბაღის Facebook -სა და ვებგვერდზე პერიოდულად ქვეყნდება ბოტანიკური ბაღის ისტორიისა და არქეოლოგიის საზოგადოებისათვის უცნობი და საინტერესო დეტალები. სოციალური მედიის საშუალებით ხდება საზოგადოების ინფორმირება ბაღში არსებულ მცენარეთა იშვიათობისა და უნიკლურობის შესახებ. ბაღი პარტნიორებთან ერთად აქტიურად არის ჩართული რეგიონში ეთნობოტანიკური კულტურების კონსერვაციასა და პოპულარიზაციაში;

გ) თანამშრომლობისა და პარტნიორობის მიმართულებით ბოტანიკურ ბაღს დამყარებული აქვს მჭიდრო ურთიერთობები საქართველოს და უცხოეთის სამეცნიერო, კვლევით და უმაღლეს სასწავლო დაწესებულებებთან, რომელიც უკავშირდება თანამშრომლობასა და გამოცდილებათა განზოგადებას ეკოლოგიური განათლების, ტურიზმისა და მარკეტინგის, გარემოსდაცვით და ბიომრავალფეროვნების თანამედროვე აქტუალურ საკითხებს;

დ) მცენარეთა კოლექციის მრავალფეროვნებისა და მოვლის ხაზით ბაღში განხორციელდა ბალახოვან-ყვავილოვან, ბუჩქოვან და ხე-მერქნოვან მცენარეთა გამრავლება; შეძენილი იქნა 165 სხვადასხვა მცენარის ნერგი, დაირგა 25380-ზე მეტი ძირი ჩითილი. ბაღში მოეწყო და აღდგა ორი ისტორიული მნიშვნელობის ხეივანი - ჭადრების და რცხილების. შესრულებულია ოთხ ათეულზე მეტი პრაქტიკული ხასიათის სამუშაო, რომელიც ეხება აგროტექნიკური და ფიტოსანიტარული ღონისძიებების გატარებას, მერქნიან და ბალახოვან მცენარეთა სანერგეების და ორანჟერიების მოწყობას, სხვადასხვა სახეობის მცენარეთა ნერგებისა და ჩითილების გამოყვანას, ბაღის ფლორისა და ფაუნის დაცვის, მოვლა-პატრონობის და ზედამხედველობის განხორციელებულ აქტივობებს.

სოფლის მეურნეობის განვითარების ხელშეწყობის პროგრამის განსახორციელებლად გათვალისწინებული 96.0 ათასი ლარი პრაქტიკულად სრულად ათვისებულია (ფაქტიური შესრულება შეადგენს: 95.2 ათას ლარს). პროგრამის ფარგლებში დაფნის ბაღების მოწყობის მიმართულებით შესაბამისი კომისიის მუშაობის შედეგად გამოვლენილ 64 ბენეფიციარს გადაეცა 500-500 ცალი დაფნის ნერგი.

პროგრამის ეგიდით გასულ წელს შეიქმნა მუნიციპალიტეტის ერთიანი ელექტრონული პლატფორმა „აგრარული რუკა“ (ზუგდიდის მუნიციპალიტეტის ნიადაგების, მართვის გეოსაინფორმაციო სისტემა), რომელიც კარტოგრაფიულ პლატფორმაზე წარმოაჩენს მუნიციპალიტეტის ყველა ძირითად აგრარულ მახასიათებლებს, სადაც პერმანენტულად განთავსდება ისტორიულ წყაროებზე დაფუძნებული და თანამედროვე პერიოდში მოპოვებული განახლებადი ინფორმაციები. ამავდროულად ჩატარებულია ნიადაგის ლაბორატორიული კვლევები 21 ადმინისტრაციულ ერთეულში.

თხილის წარმოების ხელშეწყობის სახელმწიფო პროგრამის ფარგლებში მარტი/აპრილის თვეში შესაბამისი განყოფილება ჩაერთო მეთხილეების რეგისტრაციის პროცესში, რეგისტრაციაზე გატარებულ იქნა 1000-მდე ბენეფიციარი, რამოდენიმე ასეულ ბენეფიციარს გამოვლენილ ხარვეზებზე გაუწია კონსულტაცია, შუამდგომლობა და სხვა სახის პრაქტიკული დახმარებები.

მუნიციპალიტეტის მასშტაბით აქტიურად მიმდინარეობდა აზიური ფაროსანას საწინააღმდეგო ღონისძიებები, რომელიც ითვალისწინებს კოორდინირებულად სამუშაო პროცესების წარმართვას.

გარემოს დაცვის სფეროში შემავალი, მუნიციპალიტეტის ტერიტორიაზე არსებული პარკებისა და სკვერების კეთილმოწყობის კუთხით (კოდი 03 05) 2023 წელს გახარჯულია 84.0 ათასი ლარი, რაც უტოლდება გეგმა-პროგნოზით გათვალისწინებულ მაჩვენებელს.

გარემოს დაცვის პროგრამის ფარგლებში 2023 საფინანსო წელს ტარდებოდა გარკვეული სახის პრაქტიკული ღონისძიებები მუნიციპალიტეტის ტერიტორიის და მოსახლეობის მღრღნელებისგან და უზედამხედველო, საფრთხის შემცველი მოხეტიალე ცხოველებისგან დაცვის მიზნით. ამ დანიშნულებით გასულ წელს გამოიყო და ათვისებული იქნა 28.4 ათასი ლარი.

**განათლება**

მუნიციპალიტეტში 2023 წელს განათლების დარგის დაფინანსებისთვის 12 თვეში სუბსიდიის მოცულობა განისაზღვრა 14247,0 ათასი ლარით (მათ შორის ბიუჯეტის საკუთარი სახსრებით 11895,6 ათასი ლარი), საკასო შესრულებამ შეადგინა 14106,1 ათასი ლარი. აღნიშნული საბიუჯეტო ასიგნებიდან 10088,8 ათასი ლარი ანუ 72%-ი მიიმართა განათლების კუთხით მუნიციპალიტეტის ერთ-ერთი ყველაზე მნიშვნელოვანი პრიორიტეტის სკოლამდელი აღზრდის ხელშეწყობის პროგრამის დაფინანსებაზე.ამ დარგში 2023 წლის გაწეული მუშაობა მიზნად ისახავდა ბავშვთა სკოლამდელი განათლების და აღზრდის ხარისხის ამაღლებას, სკოლამდელ დაწესებულებათა მატერიალური ბაზის და შიდა ინფრასტრუქტურის განვითარებას, აღსაზრდელთა დადგენილი სტანდარტების შესაბამისი კვებით უზრუნველყოფას, აღმზრდელ პედაგოგთა და მომსახურეთა შრომისა და ეკონომიკური პირობების გაუმჯობესებას.

ა(ა)იპ სკოლამდელ სააღმზრდელო დაწესებულებათა მართვის ცენტრის საქმიანობა წლის განვლილ პერიოდში მიმართული იყო ბავშვთა სკოლამდელი აღზრდის დონის ამაღლების, სკოლამდელ დაწესებულებათა მატერიალური ბაზის გაუმჯობესების, აღსაზრდელთა დადგენილი მაღალხარისხიანი კვებით უზრუნველყოფისათვის, რომელიც უკავშირდება ამჟამად მუნიციპალიტეტში მოქმედი 63 საბავშვო დაწესებულების (ბაღი) ფუნქციონირებას.

ზემოაღნიშნული ცენტრის მიერ, 2023 წლის 12 თვეში ათვისებული თანხა (10035,1 ათასი ლარი) ძირითადში მოხმარდა: 7281.9 ათასი ლარი - შრომის ანაზღაურებას; 2526,8 ათასი ლარი საქონელსა და მომსახურეობას, მათ შორის 224,8 ათასი ლარი - შტატგარეშე მომუშავეთა ანაზღაურებას, 1055,1 ათასი ლარი - კვების ხარჯებს, 886,6 ათასი ლარი - ოფისის ხარჯებს, 346,5 ათასი ლარი - „სხვა დანარჩენი საქონელი და მომსახურება-ს; 195,6 ათასი ლარი მოხმარდა არაფინანსური აქტივების (ქონებრივი მატერიალური საშუალებები) ზრდას.

სუბსიდიის გარკვეული ნაწილი მიიმართა სარემონტო, სარეაბილიტაციო და კეთილმოწყობის სამუშაოებზე, კერძოდ:

რიყის საბავშვო ბაღში განხორციელდა სარემონტო-სარეაბილიტაციო სამუშაოები (გაიხარჯა - 80.7 ათასი ლარი); N1 საბავშვო ბაღში სრულად განხორცილდა სარეაბილიტაციო სამუშაოები დანიის ლტოლვილთა საბჭოს მხარდაჭერით, რომელიც აღიჭურვა 42.0 ათასი ლარის ღირებულების ინვენტარ-მოწყობილობით.

 განხორციელდა N16 საბავშვო ბაღის რეაბილიტაცია, რომელიც აღიჭურვილი იქნა მოპოვებული გრანტით ორგანიზაცია ,,საერთაშორისო მართმადიდებლური ქრისტიანული მოწყალება ’’-ს მიერ, სულ მოპოვებული გრანტმა შეადგენა 124.1 ათას ლარი.

ზუგდიდის მუნიციპალიტეტის კახათის ადმინისტრაციულ ერთეულში მდებარე შენობის (საბავშვო ბაღი) სარემონტო-სარეკონსტრუქციო სამუშაოები - 15.0 ათასი ლარი.

2023 წელს გადამზადდა ზუგდიდის მუნიციპალიტეტის საბავშვო ბაღების თანამშრომელთა „აღმზრდელ პედაგოგთა პროფესიული განვითარების ტრენინგ-მოდული“-ს მიხედვით 150 აღმზრდელი. 66 საათიანი ტრენინგ-კურსის დასასრულს, მონაწილეებს ჩაუტარდათ ტესტირება, რომლის წარმატებით ჩაბარების შედეგად მათ გადაეცათ სერტიფიკატები,რომელსაც ორგანიზებას უწევდა ტენდერში გამარჯვებული აკ.წერეთლის სახელმწიფო უნივერსიტეტი. რომლის სახელშეკრულებო ღირებულებამ შეადგინა 37.5 ათასი ლარი.

მოსწავლე - ახალგაზრდობის სკოლისგარეშე სწავლისა და განვითარების პროგრამის დაფინანსებისათვის, რომლის განმახორციელებელია ა(ა)იპ „მოსწავლე ახალგაზრდობის სასახლე“, 12 თვეში გამოიყო 1006.7 ათასი ლარი. აღნიშნულ პერიოდში მიღებული აქვს საკუთარი სახსრები 55.6 ათასი ლარი.

გამოყოფილი თანხები მიიმართა საბიუჯეტო ხარჯების შემდეგი ძირითადი მუხლების მიხედვით: 759.6 ათასი ლარი - შრომის ანაზღაურებაზე; 217.0 ათასი ლარი - საქონელსა და მომსახურეობაზე; 29.8 ათასი ლარი - შტატგარეშე მოსამსახურეთა ანაზღაურებაზე; 35.4 ათასი ლარი - ოფისის ხარჯებზე; 151.7 ათასი ლარი - სხვა დანარჩენ საქონელსა და მომსახურეობაზე; 8.5 ათასი ლარი - არაფინანსური აქტივების ზრდაზე.

უნდა აღინიშნოს, რომ „მოსწავლე ახალგაზრდობის სასახლის“-ს მიერ აღნიშნული პროგრამის ფარგლებში, 12 თვის მონაცემებით ჩატარებულია და მის ბაზაზე მოქმედ მოსწავლეთა შემოქმედებით კოლექტივებს მთლიანობაში მონაწილეობა მიღებული აქვთ 100-ზე მეტი სასწავლო, შემეცნებითი, საგანმანათლებლო, მუსიკალურ-მხატვრული ხასიათის ადგილობრივი და რესპუბლიკური მასშტაბის ღონისძიებებში. რაც აღინიშნა სასახლის აღსაზრდელთა მიერ მიღწეული თვალსაჩინო წარმატებებითა და მოპოვებული მაღალი შედეგებით. მათ შორის უნდა გამოიყოს ზოგიერთი აქტივობა კერძოდ:

* მუსიკალურ-თეატრალური სტუდიის ანსამბლ „გინცის“ სოლისტმა ნინო ჯაიანმა მონაწილეობა მიიღო შემოქმედებითი გაერთიანება „ფორტუნა 97“-ის კონკურსში, სადაც პირველი ადგილი მოიპოვა;
* სასახლის ანსამბლი „გინცი“ ამერიკის შეერთებულ შტატებში, ლას-ვეგასში გამართულ ხელოვნების-საერთაშორისო ფესტივალ -კონკურსში “Golden Dream” გრან პრის მფლობელი გახდა;
* ვოკალურმა ანსამბლმა „რეტრო“ ბულგარეთში, ქ. ვარნაში საერთაშორისო კონკურსში „სლავიანსკი ვენეც 2023“ მონაწილეობა მიიღო, სადაც უმაღლესი ჯილდო გრან-პრი და ტურალის პრიზი მოიპოვა;
* მუსიკალური ბენდი ზუგდიდი ბულგარეთის რესპუბლიკაში, ქალაქ ვარნაში გამართულ ფესტივალ-კონკურსზე „WONDERLAND FROM VARNA WITH LOVE” 2023 გრან-პრის მფლობელი და ფესტვალის გამარჯვებული გახდა;
* სასახლის სიმღერისა და ცეკვის ანსამბლმა „ქართული“ ოზურგეთში გამართულ გურიის ფოლკლორის საერთაშორისო ფესტივალში - „ჩვენ მშვიდობა“ მონაწილეობა მიიღი. ანსამბლს მიენიჭა ლაურეატის წოდება.
* სასახლის ვოკალური ანსამბლის "რეტრო" სოლისტი ნანო ხასაია მონაწილეობდა მცხეთობის დღესასწაულისადმი მიძღვნილ ფესტივალზე "მცხეთა საქართველოს გულია", სადაც "მშვიდობის, მეგობრობის და სიყვარულის" მთავარი პრიზი მოიპოვა;
* მოსწავლე ახალგაზრდობის სასახლეში ჩატარდა „ხელოვნების კვირეული“.
* სასახლეში „ნინელი ჭითანავას სახელობის ხელოვნების რიგით II ფესტივალი“ გაიმართა.

საგანმანათლებლო-შემეცნებითი ღონისძიებების დაფინანსება/თანადაფინანსების პროგრამისთვის 12 თვეში გათვალისწინებული 83.3 ათასი ლარიდან გახარჯულია 82.4 ათასი ლარი.

 ზუგდიდის მუნიციპალიტეტის ბავშვებისა და ახალგაზრდების შესაძლებლობების განვითარების ხელშეწყობის პროგრამული კოდით 2023 წელს გათვალისწინებული 305.0 ათასი ლარიდან გახარჯულია 298,3 ათასი ლარი, რომელიც მიიმართა მერის სტიპენდიანტების დაფინანსებაზე, საბუნებისმეტყველო, ტექნიკურ, ჰუმანიტარულ და ტექნოლოგიურ სფეროებში განსაკუთრებული შესაძლებლობების და მიღწევების მქონე ბავშვებისა და ახალგაზრდებისთვის ფულადი ჯილდოს გასაცემად, არაფორმალური განათლებისა და პროფესიული შესაძლებლობების განვითარების ფინანსური ხელშეწყობისთვის.

 ,,ზოგიერთი მუნიციპალიტეტისთვის უფლებამოსილებების ხელშეკრულების საფუძველზე დელეგირების შესახებ“ საქართველოს მთავრობის 2023 წლის 23 იანვრის N147 განკარგულების შესაბამისად განახორციელეა საჯარო სკოლების ხელშეწყობის პროგრამა დელეგირებული თანხებით, (მოსწავლეთა ტანსპორტირება) რომელშიც ჩართული იყო ზუგდიდის მუნიციპალიტეტის 40 (ორმოცი) და ზუგდიდის მუნიციპალიტეტის ტერიტორიაზე არსებული აფხაზეთის 5 (ხუთი) საჯარო სკოლის 4892 (ოთხიათას რვაას ოთხმოცდათორმეტი) მოსწავლე. აღნიშნული მომსახურების ღირებულება შეადგენდა 2351.6 ათას ლარს, ფაქტიურად გახარჯულია 2327,6 ათასი ლარი.

სსიპ შ.მესხიას სახელობის სახელმწიფო სასწავლო უნივერსიტეტის ფინანსური ხელშეწყობის მიმართულებით განხორციელდა უნივერსიტეტის ინფრასტრუქტურული პროექტის თანადაფინანსება - 30 000 (ოცდაათი ათასი) ლარის ოდენობით, კერძოდ თანადაფინანსების თანხა მოხმარდა სტუდენტთა საერთო საცხოვრებლის რეაბილიტაციას.

**კულტურა, რელიგია, ახალგაზრდული და სპორტული ღონისძიებები**

კულტურის, რელიგიის, ახალგაზრდული და სპორტული ღონისძიებების დასაფინანსებლად 2023 წელს ასიგნებანი გეგმა-პროგნოზით განსაზღვრული იყო 6445,4 ათასი ლარის ოდენობით, საკასო (ფაქტიური) შესრულებამ შეადგინა 6082,5 ათასი ლარი, რომელიც გადანაწილდა კონკრეტულ პროგრამებს შორის. აქედან: მუნიციპალიტეტის სპორტის განვითარების ხელშეწყობის პროგრამაზე, რომლის განმახორციელებელია ა(ა)იპ სპორტულ დაწესებულებათა მართვის ცენტრი, მიიმართა 1275,3 ათასი ლარი (გეგმა-პროგნოზი 1281,8 ათასი ლარი), რომელიც ძირითადი მუხლების მიხედვით გაიხარჯა: შრომის ანაზღაურებაზე 816,5 ათასი ლარი; შტატგარეშე მუშაკთა შრომის ანაზღაურებაზე - 71,0 ათასი ლარი; მივლინების ხარჯებისთვის - 60,0 ათასი ლარი; ოფისის ხარჯებისთვის - 36,5 ათასი ლარი; კვებაზე - 59,1 ათასი ლარი.

2023 წლის განმავლობაში ზუგდიდელმა სპორტსმენებმა მონაწილეობა მიიღეს 80-მდე საერთაშორისო, რესპუბლიკურ და ადგილობრივ სპორტის 20-მდე სახეობის ტურნირში, მათ შორის: ძალოსნობა, კრივი, კიკბოქსინგი, ტაეკვანდო, ჭადრაკი, მხატვრული ტანვარჯიში, ხელბურთი, კალათბურთი, ძიუდო, სამბო, თავისუფალი ჭიდაობა, კარატე-დო; აგრეთვე მასობრივი სპორტული ღონისძიებებში: ქვიშის ფრენბურთი, მინი-ფეხბურთი, მარულა და სხვა.

ზუგდიდში ჩატარდა 20-მდე სპორტული ღონისძიება, მათ შორის სასკოლო სპორტული ოლიმპიადა, რომელიც მოიცავს სპორტის რვა სახეობას: კალათბურთი (3X3), ხელბურთი, მინი-ფეხბურთი, გეზრბენი, მაგიდის ჩოგბურთი, ბადმინტონი, ფრენბურთი, მხიარული სტარტები. აღნიშნულ ღონისძიებებში მონაწილეობა მიიღო ზუგდიდის მუნიციპალიტეტის 48 საჯარო და კერძო სკოლის 2000-ზე მეტმა სკოლის მოსწავლემ.

2023 წელს სპორტის სხვადასხვა სახეობებში ჩემპიონი და პრიზიორი გახდა 111 სპორტსმენი. მათგან მსოფლიოსა და ევროპის ჩემპიონატებზე თავი გამოიჩინა 28 ზუგდიდელმა სპორტსმენმა, მათგან აღსანიშნავია:

1. უტა ფონიავა - ევროპის ჩემპიონი სპორტულ კარატეში (კვიპროსი, ევროპის ჩემპიონატი სპორტულ კარატეში);
2. ირაკლი ვეკუა - მსოფლიო ჩემპიონი ახალგაზრდებს შორის - (ალბანეთი, მსოფლიო ჩემპიონატი ახალგაზრდებს შორის ძალოსნობაში);
3. დიმიტრი აბრალავა - ევროპის ჩემპიონი ახალგაზრდებს შორის. (ბულგარეთი, ევროპის ჩემპიონატი ძალოსნობაში);
4. ირაკლი ვეკუა - ევროპის ჩემპიონი ახალგაზრდებს შორის. (ბულგარეთი, ევროპის ჩემპიონატი ძალოსნობაში);
5. გოგა ჯაჯვანი - ვერცხლის პრიზიორი (ბულგარეთი, ევროპის ჩემპიონატი ძალოსნობაში);
6. ნიკა ჯიქია - ვერცხლის პრიზიორი (ბულგარეთი, ევროპის ჩემპიონატი ძალოსნობაში);
7. ნიკოლოზ ესართია - ვერცხლის პრიზიორი (ბულგარეთი, ევროპის ჩემპიონატი ძალოსნობაში);
8. ნათია გადელია - ევროპის ჩემპიონი. (რუმინეთი, ევროპის ჩემპიონატი ახალგაზრდებს შორის ძალოსნობაში);
9. ნიკოლოზ ესართია - ვერცხლის პრიზიორი (რუმინეთი, ევროპის ჩემპიონატი ახალგაზრდებს შორის ძალოსნობაში);
10. თათია ბუკია - ევროპის ვიცე ჩემპიონი ახალგაზრდებში (ერევანი, ევროპის ჩემპიონატი ჭაბუკ მოკრივეთა შორის შორის);
11. ნიკა ბერაია - მსოფლიოს ვიცე-ჩემპიონი (იაპონია, მსოფლიო ჩემპიონატი კუდოში);
12. დიმიტრი ბერაია - მსოფლიოს ბრინჯაოს პრიზიორი (იაპონია, მსოფლიო ჩემპიონატი კუდოში);
13. ნიკოლოზ ალშიბაია - ევროპის ჩემპიონატის პრიზიორი ჭიდაობა სამბოში ახალგაზრდებს შორის (ისრაელი, ევროპის ჩემპიონატი ჭიდაობა სამბოში ახალგაზრდებს შორის);
14. სანდრო ქომეთიანი - მსოფლიო ჩემპიონი (მსოფლიო ჩემპიონატი კიკბოქსინგში);
15. ზურაბ ბახტაძე - მსოფლიო ჩემპიონი (მსოფლიო ჩემპიონატი კიკბოქსინგში);

საქართველოს პირველობებზე თავი გამოიჩინა 90-მდე ზუგდიდელმა სპორტსმენმა, ხოლო გუნდურ პირველობაზე ზუგდიდის ძალოსანთა ნაკრები გუნდი საქართველოს ჩემპიონი გახდა ჭაბუკებს შორის, ზუგდიდის U14-წლამდე გოგონათა გუნდი მე-3 ადგილზე გავიდა, ხოლო ზუგდიდის U12 წლამდე ნაკრებმა გუნდმა Jr. NBA- ს ეგიდით გამართულ საქართველოს პირველობაზე პირველი ადგილი დაიკავა. ამპუტანტ ფეხბურთელთა გუნდი „ოდიში“ გახდა საქართველოს ჩემპიონი.

სპორტული და ახალგაზრდული ღონისძიებების დაფინანსებისთვის, რომლის განმახორციელებელიამერიისსპორტისა და ახალგაზრდულ საქმეთა განყოფილება, გათვალისწინებული იყო 146.5 ათასი ლარი, აქედან გახარჯულია 131.7 ათასი ლარი, რომელიც მიიმართა სხვადასხვა სახის ღონისძიებების ორგანიზებასა და ჩატარებაზე, მათ შორისაა ახალგაზრდული მედია-კავშირი“-ს ორგანიზებით შეზღუდული შესაძლებლობის მქონე პირთა საყოველთაო პროექტის: „აქტიური ცხოვრება ჩემი სტიქიაა“-ს ფარგლებში, სპორტულ-გასართობი ღონისძიებების ორგანიზების მომსახურება; ზუგდიდის სამოყვარულო ფეხბურთის გუნდის „მეგრის“ მონაწილეობა „MASTER LEAGUE”-ს ჩემპიონატში; ზუგდიდის მუნიციპალიტეტის საჯარო სკოლების კურსდამთავრებულთათვის „ბოლო ზართან“ დაკავშირებული გასართობი ღონისძიების გამართვა, ქართული მუსიკალური ჯგუფის “KILLAGES” მონაწილეობით; ახალგაზრდობის საერთაშორისო დღესთან დაკავშირებით ზუგდიდის მუნიციპალიტეტის მერიისა და ახალგაზრდული სათათბიროს ორგანიზებით დადიანების ისტორიულ-არქიტექტურული კომპლექსის მიმდებარე ტერიტორიაზე გასართობი ღონისძიების ჩატარება ჯგუფ ,,4D MONSTER LOBSTERS”-ისა და DJ TS მონაწილეობით. ასევე ზუგდიდის მუნიციპალიტეტის ტერიტორიაზე რეგისტრირებული ახალგაზრდებისთვის ახალგაზრდული პროექტების დაფინანსების და თანადაფინანსების პროგრამის ფარგლებში დაფინანსდა შვიდი პროექტი.

ა(ა)იპ ბიბლიოთეკების მართვის ცენტრის დასაფინანსებლად 2023 წელს გაიხარჯა 838.9 ათასი ლარი.

საანგარიშო პერიოდის განმავლობაში წიგნადი ფონდი შეივსო 1024 წიგნით, აქედან 423 წიგნი შესყიდულ იქნა ა(ა)იპ ბიბლიოთეკების მართვის ცენტრის მიერ, 601 წიგნი კი საჩუქრად იქნა მიღებული.

საბიბლიოთეკო ცენტრის მიერ 2023 წლის განმავლობაში მკითხველთა წიგნით და საინფორმაციო მომსახურების კუთხით გაწეული მუშაობის რაოდენობრივი მაჩვენებლები გამოიხატა შემდეგ ციფრობრივ მონაცემებში:

* მკითხველთა/მომხმარებელთა რაოდენობა - 13202;
* წიგნადი ფონდისა და ინფორმაციის გაცემა - 76806;
* დამსწრეთა რაოდენობა - 120530.

საანგარიშო პერიოდში ბიბლიოთეკების მართვის ცენტრი ცენტრალურ ბიბლიოთეკასთან, სასოფლო და საქალაქო ბიბლიოთეკა-ფილიალებთან და მის დაქვემდებარებაში არსებულ „ამერიკულ კუთხე“-სთან ერთად ახორციელებდა სხვადასხვა პროექტებსა და ღონისძიებებს. განსაკუთრებით აღსანიშნავია დათო ტურაშვილის წიგნის „ხალდე-ლაჰილ“ და აბესალომ ტუღუშის წიგნის – „ნარკვევები ზუგდიდის ისტორიიდან“ პრეზენტაცია; 3-დან 8 ივლისის ჩათვლით ჩატარებული საზაფხულო სკოლა „ბიბლიოზაფხული“, რომლის ფარგლებშიც განხორციელდა შემდეგი აქტივობები: ბიბლიოტური, „სახალისო მათემატიკა“, „ლიტერატურის საათი“, „ხატვის სამყაროში“, „საუბარი საყვარელ წიგნებზე“, „ვისაუბროთ ინგლისურად“, გალობის გაკვეთილი, სასცენო მეტყველების მასტერკლასი, საუბრები რელიგიაზე, საუბარი ბავშვთა უფლებებზე, ფილმის ჩვენებები, სამაგიდო თამაშები.

19-20 ოქტომბერს ზუგდიდის ცენტრალურ ბიბლიოთეკაში ზუგდიდის მუნიციპალიტეტის ბიბლიოთეკების მართვის ცენტრის ინიციატივით პროექტის -,,ბიბლიოთეკა ბიბლიოთეკებისათვის“ ფარგლებში ჩატარდა ორდღიანი რეგიონალური კონფერენცია, კონფერენციაში მონაწილეობა მიიღეს სამეგრელო-ზემო სვანეთის შვიდი მუნიციპალიტეტის (ფოთი, აბაშა, მარტვილი, სენაკი, ხობი, ჩხოროწყუ, წალენჯიხა) ცენტრალური ბიბლიოთეკების ხელმძღვანელებმა და ბიბლიოთეკარებმა. კონფერენციაში სტუმრის სტატუსით მონაწილეობა მიიღეს პარლამენტის ეროვნული ბიბლიოთეკის წარმომადგენლებმა.

ამასთან, სისტემატურად ტარდებოდა შეხვედრები, ფილმების ჩვენებები, წიგნების პრეზენტაციები, მწერლების საიუბილეო თარიღებთან დაკავშირებით საღამოები.

სსიპ შალვა დადიანის სახელობის სახელმწიფო პროფესიული დრამატული თეატრის დანიშნულებით 2023 წლის განმავლობაში პროგნოზირებული იყო ასიგნების გამოყოფა 30.0 ათასი ლარის ოდენობით, რაც აღნიშნული სუბიექტის მიერ სრულად ვერ იქნა ათვისებული (ფაქტიური შესრულების მონაცემი: 26.0 ათასი ლარი).

აღნიშნული თანხით თეატრმა დადგა სპექტაკლი „ყვავილები ელჯერნონისთვის“; ანაზღაურდა საგასტროლო ხარჯები თბილისის საერთაშორისო თეატრალურ ფესტივალზე; დაფინანსდა გასტროლები ქალაქ თბილისში შოთა რუსთაველის სახელობის და ნოდარ დუმბაძის სახელობის მოზარდ მაყურებელთა თეატრებში, ასევე - სვანეთში.

მუნიციპალიტეტის მრავალფეროვან კულტურულ ცხოვრებაში ერთ-ერთი გამორჩეული ადგილი უკავია ხელოვნებისა და კულტურული მიმართულების სეგმენტს, „ხელოვნებისა და კულტურის განვითარების ცენტრს“.

გასულ 2023 წელს აღნიშნული პროგრამის განხორციელებაზე გეგმა-პროგნოზით გათვალისწინებული იყო 1404,8 ათასი ლარის ასიგნებათა გამოყოფა, ფაქტიურმა შესრულებამ შეადგინა 1402.7 ათასი ლარი. აქედან ასიგნებათა ძირითადი ნაწილი მიმართულია ხელოვნებითა და შემოქმედებითი საქმიანობით დაკავებულ მუშაკთა, ანსამბლებსა და სახელოვნებო ჯგუფებში დასაქმებულთა, ასევე ადმინისტრაციული და დამხმარე პერსონალის შრომის ანაზღაურებაზე, რომელმაც შეადგინა 858,5 ათასი ლარი; აგრეთვე თანხები გახარჯულია საქონელსა და მომსახურებაზე (181,5 ათასი ლარი), ტრანსპორტის, ტექნიკისა და იარაღის მოვლა-შენახვაზე (20.4 ათასი ლარი), ოფისის შენახვაზე (20.9 ათასი ლარი). ცენტრის არაფინანსური აქტივების ზრდას მოხმარდა 20.2 ათასი ლარი.

ხელოვნებისა და კულტურის ცენტრის პროფილი, მისი ფუნქცია-დანიშნულებიდან გამომდინარე, მრავალფეროვანია და მოიცავს კუტურულ-შემოქმედებითი საქმიანობის მრავალ სფეროსა და ჟანრს. აღნიშნული მიმართლებით 2023 წელს ცენტრის მიერ ჩატარებულია როგორც მუნიციპალიტეტის, ისე საქართველოს მასშტაბით 43 კულტურული სახელოვნებო ღონისძიება, მათ შორის უნდა გამოიყოს რამდენიმე მნიშვნელოვანი აქტივობა, კერძოდ:

* მიმდინარე წლის 8 იანვარს გაიმართა საქართველოს კათალიკოს-პატრიარქის ილია II-ის აღსაყდრებიდან 45 წლისა და დაბადებიდან 90 წლისთავისადმი მიძღვნილი საუბილეო საღამო;
* 31 იანვარს გაიმართა ცენტრის ცნობილი ფოლკლორული ანსამბლ „ჩელას“ პირველი აუდიო დისკის პრეზენტაცია. გამოფენილ იქნა ანსამბლ ჩელას შემოქმედებითი მოღვაწეობის 45 წლიანი ისტორიის ამსახველი ფოტოარქივი;
* 1-2 მარტს აშშ-ში, ატლანტის ქალაქ შუვარჰილში ჩატარებული ქართული კულტურის მე-2 ყოვლეწლიურ ფესტივალზე „ქართული სული 2023“ ცენტრის სამხატვრო გალერეის თანამშრომლის რეწვის ოსტატის მარინა ქარდავას თექის ნამუშევრების გამოფენა მოეწყო. შემოქმედებითი ნამუშევრის ავტორი კი ფესტივალის სპეციალური დიპლომით დაჯილდოვდა.
* ცენტრის ქორეოგრაფიული ანსამბლი „ჩელა“ და ცნობილი მაესტროს რეზო ბულიას სახელობის სიმღერისა და ცეკვის ანსამბლი „ჩელა“ მონაწილეობდა ქ. თბილისში „წისქვილის ჯგუფი“-ს მიერ დაგეგმილ ღონისძიებაზე - „ქართული კუთხეების ფესტივალი“ და ა(ა)იპ კულტურის ინსტიტუტის მიერ ორგანიზებულ აფხაზეთის დღესთან დაკავშირებული ღონისძიებაზე, რომელიც გაიმართა რუსთაველის სახელობის აკადემიურ თეატრში;
* ჩატარდა ცენტრის ქორეოგრაფიული ანსამბლი „ცისკარის“ და პოლონეთის ქ. ხოჟუვის მოსწავლე-ახალგაზრდობის სასახლის ანსამბლ „ნა-შლაკუს“-ს ერთობლივი კონცერტი;
* ქორეოგრაფიული ანსამბლი „ჩელა“ მიწვეული იყო და მონაწილეობა მიიღო საბერძნეთში, კუნძულ ლეფკადაზე ჩატარებულ ფოლკლორის 61-ე საერთაშორისო ფესტივალში;
* ცენტრის მიერ ორგანიზებული იქნა და 2023 წლის ივლისში ქ. ზუგდიდში ჩატარდა ცნობილი ზუგდიდელი ლოტბარისა და ხელოვანის პოლიკარპე ხუბულავას სახელობის საერთაშორისო ფესტივალი;
* ცენტრის ინიციატივითა და ორგანიზებით, 2023 წლის სექტემბრტში ჩატარდა „ზუგდიდის კლასიკური მუსიკის ფესტივალი“. ფესტივალზე ფართოდ იყვნენ წარმოდგენილი საქართველოს და საზღვარგარეთის საოპერო-მუსიკალური სახელოვნებო ცენტრების საერთაშორისო არენაზე აღიარებული ხელოვნების ოსტატები.
* 30 დეკემბერს ჩატარდა ხელოვნებისა და კულტურის ცენტრის, სამეგრელო-ზემო სვანეთის რეგიონის ქორეოგრაფთა კავშირის, ხელოვნებისა და ტურიზმის განვითარების ცენტრი „ოდიში“-ს ერთობლივი პროექტი ხელოვნების მე-8 ფესტივალი- „საახალწლო მეჯლისი“. ფესტივალის ფარგლებში ჩატარდა გალა კონცერტი და მოეწყო ხელოვნების მოღვაწე ადამიანების დაჯილდოება -„ხელოვანი 2023“.

 კულტურის მემკვიდრეობის ძეგლთა დაცვის პროგრამით გათვალისწინებული ღონისძიებების დაფინანსებისთვის, რომელიც ხორციელდება მერის შესაბამისი პირველადი სტრუქტურული ერთეულის ძეგლთა დაცვის განყოფილების მიერ, გასულ საფინანსო წელს პროგნოზირებული იყო 63.4 ათასი ლარის გამოყოფა, და ის მთლიანად არის ათვისებული. გამოყოფილი თანხები მიიმართა კულტურული მემკვიდრეობის დაცვისა და პოპულარიზაციის, ამ სფეროში მოსახლეობის ფართო ფენების, განსაკუთრებით ახალგაზრდების ცნობიერების ამაღლების, შემეცნებით-საგანმანათლებლო ღონისძიებების დასაფინანსებლად, მათ შორის უნდა გამოიყოს ზოგიერთი კონკრეტული აქტივობა როგორიცაა:

* მოსწავლე ახალგაზრდებში კულტურული მემკვიდრეობის პოპულარიზების მიზნით ჩატარებული სამეცნიერო თემატური კონკურსი „ნორჩი მკვლევარი 2023“. სამეცნიერო კონფერენცია მოეწყო თემაზე: „ქრისტეს გზა ჩვენი ევროპული არჩევანი“, რომელიც მიეძღვნა საქართველოში ქრისტიანობის სახელმწიფო რელიგიად გამოცხადების 1700 და ათონის ივერიის მონასტრის აშენებიდან 1040 წლისთავს.
* საგანმანათლებლო-შემეცებითი პროექტის „ზუგდიდის არქეოლოგია“-შექმნა, რომელიც ითვალისწინებს ვიდეო ლექციების კურსს კულტურული მემკვიდრეობის აქტუალურ თემებზე;
* მუნიციპალიტეტის ცაცხვის ადმინისტრაციულ ერთეულში განხორციელებული კულტურული მემკვიდრეობის ძეგლის ე.წ „ცაიშის სამაროვნის“ ტერიტორიის საველე არქეოლოგიურ კვლევა-ძიება, რომლის ფარგლებში აღმოჩენილი ახალი არქეოლოგიური ძეგლები და არტეფაქტები მუდმივი მფლობელობის მიზნით გადაეცა ზუგდიდის დადიანების სასახლეთა ისტორიულ-არქიტექტურულ მუზეუმს;
* ანაკლიის ადმინისტრაციულ ერთეულში ჩატარებული კავკასიის ხალხთა V საერთაშორისო ლიტერატურულ-ფოლკორული სამდღიანი ფესტივალი „ანაკლია 2023“. ღონისძიების ფარგლებში ჩატარდა საერთო კავკასიური პოეზიის, ლიტერატურის, ფოლკლორის ნიმუშების პრეზენტაცია.

მერიის კულტურული ღონისძიებების დაფინანსებისთვის, რომლის განმახორციელებელია მერიის კულტურის განყოფილება, 12 თვეში პროგნოზირებული იყო 568.1 ათასი ლარი, გახარჯულია 418.3 ათასი ლარი, რომელიც მიიმართა სხავადასხვა სახის ღონისძიებების ორგანიზებასა და ჩატარებზე. მათ შორისაა, „ზუგდიდობა 2023“, უკვე ტრადიციად ქცეული დედისა და ქალთა დღისადმი მიძღვნილი ღონისძიება ,,მარტის თვეა შენი”. მიმდინარე წელს აღნიშნული ღონისძიება მიეძღვნა ცნობილ კომპოზიტორსა და შემსრულებელს ინოლა გურგულიას. პროექტი სახელწოდებით, „დედაჩვენი-ინოლა“ მისი ოჯახის წევრებისა და ჯგუფის ,,ჯორჯიან სიქსი“ მონაწილეობით გაიმართა. ასევე მნიშვნელოვანია პირველი ქართული რეფერენდუმისა და საქართველოს პირველი პრეზიდენტის დაბადების დღე-31 მარტი, რომელიც ცენტრალურ ბიბლიოთეკაში საჯარო ლექციით აღინიშნა. ტრადიციულად, აფხაზეთობას მიეძღვნა ღონისძიება-კონცერტი, რომელიც კულტურის განყოფილების ინიციატივით მოსწავლე-ახალგაზრდობის განვითარების სასახლის დარბაზში ჩატარდა. სახელობთი ვარსკვლავის გახსნა ყოველთვის ღირსშესანიშნავი მოვლენაა მუნიციპალიტეტის კულტურულ ცხოვრებაში. პირველად ჩვენი ქალაქის ისტორიაში, სახელობითი ვარსკვლავის გახსნა იზეიმა საბავშვო ქორეოგრაფიულმა ანსამბლმა „იმედი“. მასშტაბურად აღინიშნა ბავშვთა დაცვის საერთაშორისო დღე -1 ივნისი ბოტანიკურ ბაღში. ასევე, გაიმართა ზუგდიდის შალვა დადიანის სახელობის პროფესიული სახელმწიფო დრამატული თეატრის 155 წლის იუბილესთან დაკავშირებით გამართული სპექტაკლის და ჩხორიის სამოყვარულო თეატრის სპექტაკლის პრემიერები.

ზუგდიდის კულტურის განვითარების სტრატეგიისა და სამოქმედო გეგმის პროგრამით გათვალისწინებული ღონისძიებების დასაფინანსებლად 2023 წელს გათვალისწინებული იყო 228.0 ათასი ლარი, საიდანაც ათვისებულია 64.4 ათასი ლარი. თანხები მიიმართა ევროკავშირის მიერ დაფინანსებული პროექტის ,,EU4Culture’’ ფარგლებში ზუგდიდის კულტურის განვითარების სტრატეგიისა და სამოქმედო გეგმის მიზნებისთვის გამოცხადებულ კონკურსში ,,ზუგდიდის შემოქმედებითი სივრცეებისა და კლასტერების განვითარება და შემოქმედებითი თანამშრომლობის ხელშეწყობა“ გამარჯვებული პროექტების წარმატებით განხორციელებისთვის, ასევე ინტერაქტიული დაფის (smart board), პორტატული კომპიუტერის (ლეპტოპის) და ,,მეგრული ხალხური ზღაპრების“ (გამომცემლები: კორნელი დანელია და აპოლონ ცანავა, თბილისი, 1991 წელი) მეგრულ ენაზე 50 (ორმოცდაათი) ეგზემპლარი აუდიო წიგნის სახით გამოცემის უზრუნველსაყოფად გახმოვანებისა და ,,CD” პრინტაბელურ კომპაქტდისკებზე ჩაწერის მომსახურების ანაზღაურების მიზნით.

სახელოვნებო სკოლების ხელშეწობის პროგამას ერთ-ერთი მნიშვნელოვანი ადგილი უკავია კულტურის სფეროს სხვა მუნიციპალურ პროგრამებს შორის, რომლის განმახორცილებელია ა(ა)იპ სახელოვნებო სკოლების გაერთიანება, რომელიც საკუთრივ ფუნქციონირებს N1 და N2 სამუსიკო სკოლების, სამუსიკო-საგუნდო სკოლის და სამხატვრო სკოლის სტრუქტურული ერთეულების ბაზაზე. აღნიშნულ მხარჯავ სუბიექტს 12 თვეში ათვისებული აქვს (საკასო შესრულება) 913,2 ათასი ლარი. ათვისებული თანხები ძირითადად მოხმარდა: 725,1 ათასი ლარი - ძირითად მომსახურეთა და შემოქმედებითი პედაგოგიური საქმიანობით დაკავებული მუშაკების შრომის ანაზღაურებას, ხოლო 126,5 ათასი ლარი - შტატგარეშე მუშაკთა ხელფასებს; 4.0 - სხვა დანარჩენი საქონელი და მომსახურება-ს; გაერთიანების საკუთარმა შემოსავალმა შეადგინა 105,2 ათასი ლარი, რომელიც მიიმართა მიმდინარე საოპერაციო ხარჯების ანაზღაურებაზე.

12 თვეში როგორც სახელოვნებო სკოლების გაერთიანების, ისე საქართველოს მუსიკალურ-სახელოვნებო ცენტრებთან მათი ჩართულობით ჩატარებულია და განხორციელებულია 40-მდე აქტივობა და პროექტი. აღნიშნულ აქტივობებსა და პროექტებში მონაწილე სახელოვნებო სკოლების მუსიკალურმა ანსაბლებმა და გუნდებმა, შემოქმედებითმა ჯგუფებმა როგორც საქართველოს, ისე საერთაშორისო მუსიკალურ-შემოქმედებით კონკურსებზე და კონკურს ფესტივალებზე მიღწეული განსაკუთრებით მაღალი შედეგებისათვის ჯილდოს სახით მოიპოვეს არაერთი მედალი, დიპლომი, სიგელი, და ლაურეატის წოდებები, კერძოდ:

* 2023 წლის 12 მაისს ქ. თბილისში, ვ. სარაჯიშვილის სახელობის კონსერვატორიაში, საქართველოს საგუნდო საზოგადოების ორგანიზებით, ჩატარდა ბავშვთა და ახალგაზრდული საგუნდო კოლექტივების VII ეროვნული კონკურსის მეორე ფინალური ტური და მასში მონაწილეობა მიიღეს საგუნდო-სამუსიკო სკოლის უმცროს და უფროს კლასელთა აკადემიურმა გუნდებმა. აღსანიშნავია, რომ უმცროსკლასელთა გუნდმა მოიპოვა ოქროს მედალი, პირველი ადგილი და ლაურეატის წოდება, ხოლო უფროსკლასელთა გუნდს მიენიჭა მეორე ადგილი, ვერცხლის მედალი და ლაურეატის წოდება.
* 2023 წლის 21 მაისს, ქალაქ სენაკში, ხელოვნების აკადემიის ორგანიზებით ჩატარდა რიგით X საუბილეო სენაკის „დასავლეთ და აღმოსავლეთ საქართველოს ხელოვნების ფესტივალი 2023”, სადაც მონაწილეობდა საგუნდო-სამუსიკო სკოლის 22 მოსწავლე, აქედან 20 გახდა საპატიო დიპლომის მფლობელი, ხოლო 2 მოსწავლე დაჯილდოვდა სიგელით. აღსანიშნავია, ის რომ ერთ-ერთი გახდა ვალერიან შიუკაშვილის სტიპენდიანტი.
* 2023 წლის 28 მაისს „იპოვე შენი ვარსკლავი“-ს გალა კონცერტის ფარგლებში № 1 სამუსიკო სკოლის 8 მოსწავლე დაჯილდოვდა: ოთხი ოქროს მედლითა და ოთხი ვერცხლის მედლით.
* 2023 წლის 4 ივნისს ლანჩხუთის მუნიციპალიტეტში მ.ორაგველიძის სახელობის სამუსიკო სკოლაში საქართველოს ხელოვნების აკადემიისა და მუსიკის აკადემიის ორგანიზებით ჩატარდა კარლ ჩერნის სახელობის პირველი კონკურსი, მონაწილეობა მიიღეს საგუნდო-სამუსიკო სკოლის ფორტეპიანოს მოსწავლეებმა. ერთ-ერთმა აიღო პირველი პრემია და მიიღო ლაურიატის წოდება, ხოლო მეორემ მეორე პრემია, მიენიჭა ლაურეატის წოდება და გახდა ხელოვნების აკადემიის სტიპენდიანტი.
* 2023 წლის 26 ივნისს ქალაქ ბათუმში, ზ. ფალიაშვილის სახელობის სამუსიკო სკოლაში ჩატარდა ახალგაზრდა მუსიკოს-შემსრულებელთა, კონკურს-ფესტევალის გალა-კონცერტი ,,რონდო-კლასიკა“, სადაც მონაწილეობა მიიღო საგუნდო-სამუსიკო სკოლის ორმა მოსწავლემ და მიენიჭათ დიპლომები და პრემია.
* ქალაქ ბათუმში საქართველოს კულტურისა და ტურიზმის განვითარების ასოციაციის საერთაშორისო კონკურს-ფესტივალში „ოქროს საწმისი“, მონაწილეობდა 13 მოსწავლე. ფესტივალის ფარგლებში 28 ივნისს გალა კონცერტზე ხუთი მოსწავლე დაჯილდოვდა პირველი საპრიზო კატეგორიის დიპლომით, ექვსი მოსწავლე მეორე საპრიზო კატეგორიის დიპლომით და ერთი მოსწავლე მესამე საპრიზო კატეგორიის დიპლომით.
* ქალაქ ბორჯომში, ქართული ფოლკლორისა და კლასიკური მუსიკის განვითარების კავშირი „ჰარმონიას“ ორგანიზებით ჩატარდა კლასიკური მუსიკის ახალგაზრდა მუსიკოს შემსრულებელთა III საერთაშორისო კონკურსი, სადაც მონაწილებდა დარე ცინდელიანი, რომელმაც მოიპვა II ადგილი და მიენიჭა ლაურეატის წოდება.
* თბილისის პროფკავშირების კულტურის ცენტრში 2023 წლის 24 ნოემბერს ჩატარდა არტ-ფესტივალი „გახდი ოსკაროსანი“, რომელშიც წარმატებით მონაწილებდნენ და მთავარი პრიზიც დაიმსახურეს კამერულმა ორკესტრმა „ამადეუსი“ და კლასიკური გიტარის ტრიომ და კვარტეტმა.
* ქალაქ ბათუმში ხელოვნების საერთაშორისო სატევილიზიო კონკურს-ფესტივალი „TV-100“ ჩატარდა 2023 წლის 27 ნოემბერს, სადაც პირველი ადგილი მოიპოვა ფოლკლორულმა ანსამბლმა “ლილემ“.

რელიგიის ფინანსური ხელშეწყობის დანიშნულებით 2023 წელს გამოიყო 135.0 ათასი ლარი რომლეიც მთლიანობაში მიმართული იქნა ზუგდიდის ივერიის ყოვლადწმინდა ღვთისმშობლის ხატის სახელობის საკათედრო ტაძრის სამშენებლო და ნარაზენის ხარების სახელობის და ჯიხაშკარის ეკლესიების სარემონტო სამუშაობის დასაფინანსებლად.

ტელერადიომაუწყებლობის და საგამომცემლო საქმიანობის კუთხით, 2023 წელს ფაქტობრივი საჭიროებიდან გამომდინარე ათვისბულია 57.2 ათასი ლარი.

 საცხენოსნო კლუბ „ხარებას“ დაფინანსებისთვის 12 თვეში პროგნოზირებული იყო 80.0 ათასი ლარი რომელიც სრულად არის ათვისებული და მიმართულია შემდეგი მიზნების მისაღწევად: საცხენოსნო სპორტის განვითარების ხელშეწყობა, სპორტული და ტრადიციული ცხენოსნობის პოპულარიზება და ქვეყნის მასშტაბით ორგანიზებული ცხენოსნობის ეროვნული და კლასიკური სახეობის შეჯიბრებებში მონაწილეობა.

„ქართული ფეხბურთის განვითარების“ ხელშეწყობის პროგრამის ფარგლებში 2023 წელს გამოიყო 580.0 ათასი ლარი, რომელიც მთლიანად მიმართული იქნა აღნიშნული მხარჯავი სუბიექტის სპორტული გეგმიური ღონისძიებების დასაფინანსებლად.

**ჯანდაცვა და სოციალური უზრუნველყოფა.**

 ჯამრთელობისა და სოციალური დაცვის პროგრამებისთვის 2023 წელს გათვალისწინებული იყო საბიუჯეტო ასიგნებათა გამოყოფა 5896,6 ათასი ლარის ოდენობით, საკასო შესრულებამ შეადგინა 5639,5 ათასი ლარი.

 ბიუჯეტიდან გამოყოფილი ასიგნებანი ჯანდაცვის და სოციალური უზრუნველყოფის სფეროს მიკუთვნებული პროგრამების მიხედვით მიიმართა:

 ა) მუნიციპალიტეტზე დელეგირებული საზოგადოებრივი ჯანდაცვის პროგრამის დაფინანსების კუთხით, რომელსაც ახორციელებს ა(ა)იპ საზოგადოებრივი ჯანდაცვის ცენტრი, ათვისებულია 485,2 ათასი ლარი, რაც პრაქტიკულად უტოლდება გასულ წელს პროგნოზირებულ მაჩვენებელს.

 უნდა აღინიშნოს, რომ ზემოთ მითითებული პროგრამის ფარგლებში, ცენტრის საკუთარი ძალებით შესრულებული და ჩატარებულია სხვადასხვა სახის მნიშვნელოვანი სამუშაო და ღონისძიება, რომელიც მოიცავს სასწრაფო და რუტინული დამუშავების საფუძველზე ინფექციურ დაავადებათა დარეგისტრირების, ინფექციურ დაავადებებზე (,, ც“ ,,ბ“ ჰეპატიტი, ,,აივ-ინფექცია“), ასევე დედათა და ბავშვთა ჯამრთელობის სახელმწიფო პროგრამის ფარგლებში ორსულთა გამოკვლევის, გეგმიური პროფილაქტიკური აცრების, პირველადი ჯანდაცვის დონეზე ინტეგრირებული პროგრამის ფარგლებში სკრინინგის და პარაზიტოლოგიურ დაავადებებზე ლაბორატორიული კვლევის, საქართველოს მთავრობის ცნობილი N 975 განკარგულების შესაბამისად კორონავირუსით გამოწვეულ ინფექციაზე სავალდებულო შემოწმებას დაქვემდებარებულ პრიორიტეტულ პირებზე ტესტირების ჩატარების, კანონმდებლობის შესაბამისად საზოგადოებრივი დანიშნულების სხვადასხვა სფეროს ობიექტებზე ზედამხედველობისა და მონიტორინგის განხორციელების ღონისძიებებს და სხვა არსებითი მნიშვნელობის საკითხებს. ყოველივე ეს გამოიხატა მუშაობის შემდეგ მაჩვენებლებში, კერძოდ: დარეგისტრირებულ იქნა ინფექციური დაავადებების 14071 შემთხვევა, ამ კუთხით გამოკვლეული იქნა 657 ორსული; იმუნიზაციის სახელმწიფო პროგრამის ფარგლებში ჩატარდა 74 მონიტორინგი 29 საექიმო ამბულატორიასა და 2 სამედიცინო დაწესებულებაში; მუნიციპალიტეტის ტერიტორიაზე სულ განხორციელდა 19441 გეგმიური აცრა; კორონავირუსით გამოწვეულ ინფექციაზე ტესტირება ჩაუტარდა 9040 ბენეფიციარს და გამოვლენილი იქნა 73 კოვიდინფიცირებული პირი.

 ინფექციის კონტროლის ღონისძიებების მიმდინარეობაზე ზედამხედველობის მიზნით სტომატოლოგიურ კაბინეტებში განხორციელდა 59 მონიტორინგი, საბავშვო ბაღებში 167 მონიტორინგი; სხვადასხვა ინფექციებზე სკრინინგი ჩაუტარდა 11653 ბენეფიციარს; პარაზიტულ დაავადებებზე ლაბორატორიული კვლევა ჩაუტარდა საბავშვო ბაღების 3494 აღსაზრდელს;

 ზედამხედველობისა და მონიტორინგის კუთხით ცენტრმა გასულ წელს განახორციელა შესაბამისი ღონისძიებანი მუნიციპალიტეტის ტერიტორიაზე არსებული საზოგადოებრივი დანიშნულების ობიექტებზე, მათ შორის მონიტორინგი ჩაუტარდა 91 ბიზნესოპერატორს.

 ბ) მუნიციპალიტეტის სოციალური და ჯანდაცვის პროგრამებისა და ქვეპროგრამების ფარგლებში 2023 წელს ერთობლივად გეგმა-პროგნოზით გათვალისწინებული იყო 5338,4 ათასი ლარის გამოყოფა, საკასო შესრულებამ შეადგინა 5090,9 ათასი ლარი. პროგნოზირებული თანხის სრული ოდენობით აუთვისებლობა (სხვაობამ შეადგინა 248,0 ათასი ლარი) განაპირობა იმ გარემოებამ, რომ სოციალური დაცვის მრავალრიცხოვანი პროგრამების მიხედვით, წლის ბოლო პერიოდისთვის რიცხული მცირე-მცირე მოცულობის ფულადი ნაშთები საფინანსო წლის ფარგლებში სხვადასხვა მიზეზის გამო მთლიანად ვერ იქნა ამოწურული.

 ცალკე აღებული სოციალური პროგრამებისა და ქვეპროგრამების ფარგლებში, 2023 წლის ადგილობრივი ბიუჯეტიდან ათვისებული და გახარჯულ იქნა 3154,2 ათასი ლარი, რომელსაც ემატება სახელმწიფო ბიუჯეტიდან გამიყოფილი სპეციალური ტრანსფერის თანხა 437,0 ათასი ლარი, რაც მიიმართა სტიქიის შედეგად მუნიციპალიტეტში მცხოვრები მოქალაქეებისათვის მიყენებული მატერიალური ზიანის ასანაზღაურებლად.

 სოციალური დაცვის სფეროსთვის გამოყოფილი ასიგნება (3154,2 ათასი ლარი) გადანაწილდა შემდეგ პროგრამებსა და ქვეპროგრამებზე:

* 326,6 ათასი ლარი - სოციალურად დაუცველი მოსახლეობის კვებით უზრუნველყოფის პროგრამაზე, რომლითაც საანგარიშო პერიოდში ისარგებლა 725 ბენეფიციარმა. ქვეპროგრამების დაფინანსება მიიმართა: ა) 284,4 ათასი ლარი- 300 სოციალურად დაუცველი მოქალაქის კვებაზე უფასო სასადილოში; ბ) 42,2 ათასი ლარი - სოფლად მცხოვრები უკიდურესად შეჭირვებული 425 ოჯახის დახმარებისათვის (საკვები პროდუქტების ნაკრები);
* 44.6 ათასი ლარი - ომის ვეტერანთა სოციალური დაცვის პროგრამაზე, ისარგებლა 30 ბენეფიციარმა;
* 65.3 ათასი ლარი - ოჯახებისა და ბავშვების სოციალური დაცვის პროგრამაზე, რომლითაც ისარგებლა 218 ბენეფიციარმა;
* 244,0 ათასი ლარი - შეზღუდული შესაძლებლობის მქონე პირთა სოციალური დაცვის პროგრამაზე, ისარგებლა 704 ბენეფიციარმა. ამ პროგრამის ფარგლებში გასულ წელს 1 ივნისიდან ამოქმედდა ახალი ქვეპროგრამა - თავისუფალი გადაადგილების სოციალური სერვისი, რითაც შესაძლებელი ხდება საჭიროების მქონე პირთა ინდივიდუალური მობილობა. გასულ წელს განხორციელდა სხვადასხვა მიმართულებით 557 გასვლა და სერვისით ისარგებლა 110-მა ბენეფიციარმა;
* 94.4 ათასი ლარი - მარტოხელა მშობლების სოციალური დაცვის პროგრამაზე, ისარგბლა 350 ბენეფიციარმა;
* 23.7 ათასი ლარი - ხანდაზმულთა, მარტოხელა მოხუცების შინმოვლისა და სოციალურად დაუცველი გარდაცვლილი ბენეფიციარების ოჯახების მხარდაჭერის პროგრამაზე, ისარგებლა სულ 142 ბენეფიციარმა;
* 84,4 ათასი ლარი - სადღესასწაულო დღეების დახმარების პროგრამაზე, რომელიც გაიხარჯა აღდგომის და ახალი წლის დღესასწაულებთან დაკავშირებით მრავალშვილიანი ოჯახების,მეორე მსოფლიო ომის ვეტერანების, დედ-მამით ობოლი ბავშვების, მარტოხელა მშობლების, 100 წელს გადაცილებული ხანდაზმულების და უკიდურესად შეჭირვებული მოქალაქეების სასაჩუქრე პაკეტებისათვის, ისარგებლა 550 ბენეფიციარმა;
* 128.7 ათასი ლარი - ტრანსპორტით შეღავათიანი მგზავრობის თანადაფინანსების პროგრამაზე, ისარგებლა 144 ბენეფიციარმა;
* 374.6 ათასი ლარი - სხვადასხვა მიზეზით უსახლკაროდ დარჩენილთა და დაზარალებულთა ხელშეწყობის პროგრამაზე, ისარგებლა 234 ბენეფიციარმა;
* 45.9 ათასი ლარი - დევნილთა მხარდაჭერის პროგრამაზე, ისარგაბლა 459 ბენეფიციარმა;
* 305.6 ათასი ლარი - სოციალურად დაუცველი ოჯახების გათბობის საშუალებით უზრუნველყოფისა და სოციალური საფრთხის წინაშე მყოფი ოჯახების ფინანსური დახმარების პროგრამაზე, ისარგებლა 1338 ბენეფიციარმა;
* 22.7 ათასი ლარი - სოციალურად დაუცველი ოჯახების და მოწყვადი ჯგუფების მხარდაჭერის მიზნით სხვადასხვა ორგანიზაციებისა და ფიზიკური პირების მიერ წარმოდგენილი პროექტების თანადაფინანსების პროგრამაზე; დაფინანსდა 5 პროექტი, რომლებშიც ჩართული იყო 109 მოქალაქე;
* 30.9 ათასი ლარი - პროგრამაზე „სოციალური საცხოვრისი კეთილმოწყობილ გარემოში“ , ისარგებლა 29 ბენეფიციარმა;
* 1349.8 ათასი ლარი - უსახლკარო და მძიმე საცხოვრებელი პირობების მქონე პირთა საცხოვრებელი ფართით უზრუნველყოფის პროგრამაზე; აღნიშნულ პროგრამაში ჩართული იყო 39 ოჯახი, გასულ წელს აშენდა 19 ე.წ სოციალური სახლი. ამასთან დასრულდა ქვეპროგრამაში - „ერთი თბილი ოთახი“ ჩართული 20 ოჯახის საცხოვრებელი სახლების სარემონტო სამუშაოები.

ჯანდაცვის ხაზით, სამედიცინო დახმარების პროგრამის ფარგლებში გეგმა-პროგნოზით გათვალისწინებული იყო 1540,5 ათასი ლარის გამოყოფა, საკასო შესრულებამ შეადგინა 1499,7 ათასი ლარი, რითაც გამოყოფილი ასიგნებანი პრაქტიკულად ათვისებულია, რომელიც მიიმართაა აღნიშნული პროგრამის შესაბამისი ქვეპროგრამების დაფინანსებაზე, კერძოდ:

* 185.6 ათასი ლარი - ძვირადღირებული გამოკვლევების (კომპიუტერული ტომოგრაფია, მაგნიტურ-რეზონანნსული ტომოგრაფია, კორონოგრაფია) თანადაფინანსებაზე (ისარგებლა 766 ბეეფიციარმა);
* 30.2 ათასი ლარი - PET/კტ კვლევის თანადაფინანსებაზე (ისარგებლა 32 ბენეფიციარმა)
* 167,1 ათასი ლარი - სამედიცინო მომსახურების (ქირურგიული ოპერაცია) თანადაფიანანსებაზე, ისარგებლა 261 მოქალაქემ;
* 237.0 ათასი ლარი - ძვირადღირებული მედიკამენტების თანადაფინანსებაზე, ისარგებლა 1300 მოქალაქემ;
* 534.3 ათასი ლარი -აუტიზმის სპექტრის დარღვევის მქონე 0-18 წლამდე ბავშვთა აბილიტაციის ქვეპროგამაზე (ჩართულია 130 ბავშვი);
* 104.6 ათასი ლარი - სხვადასხვა სახის გონებრივი ჩამორჩენილობისა და ქცევითი აშლილობის მქონე 0-18 წლამდე ბავშვებისთვის სარეაბილიტაციო მკურნალობის დაფინანსება/თანადაფიანანსებაზე, ისარგებლა 274 ბავშვმა;
* 4.9 ათასი ლარი - 18 წლის და მეტი ასაკის შშმ (მკვეთრად გამოხატული) პირების სარეაბილიტაციო მკურნალობის თანადაფინანსებაზე. ისარგებლა 11 ბენეფიციარმა;
* 48,9 ათასი ლარი-იშვიათი დაავადებების (ცელიაკია, ფენილკეტონურია, მუკოვისციდოზი) მქონე პირების სპეციალიზირებული საკვების შესაძენი თანხით უზრუნველყოფაზე (ჩართულია 11 მოქალაქე);
* 77,0 ათასი ლარი-ფარისებრი ჯირკვლის კიბოს ადრეული გამოვლენის ქვეპროგრამაზე, ისარგებლა 1033 მოქალაქემ;
* 2,4 ათასი ლარი-განსაკუთრებული საჭიროების მქონე პირთა სპეციპიკური მოვლის საშუალებების (ექსკრემენტის მიმღები კონტეინერი) თანადაფინანსებაზე, ისარგებლა 12 ბენეფიციარმა;
* 14,5 ათასი ლარი- ბინაზე მყოფი პალიატიური ზრუნვის საჭიროების მქონე პირების სამედიცინო ერთჯერადი სახარჯი მასალის, მოვლის საშუალებების და სხვა საჭიროებისთვის თანხის უზრუნველყოფის ქვეპროგრამაზე (პროგრამაში ჩართულია 12 მოქალაქე);
* 15,6 ათასი ლარი-კოხლეარული იმპლანტის მქონე ან მაღალი ხარისხის (111-1V) სმენადაქვეითებული ნაოპერაციევი 0-18 წლამდე ასაკის ბავშვების სასმენი აპარატის პროცესორის ღირებულების თანადაფინანსებაზე (ისარგებლა 2 ბენეფიციარმა);
* 77,6 ათასი ლარი-ძვირადღირებული თერაპიის (ქიმიო, სხივური, რადიო, ტარგენტული ან სხვა) საჭიროების მქონე ონკოლოგიური ავადმყოფების ფინანსური მხარდაჭერის ქვეპროგრამაზე (ისარგებლა 338 ბენეფიციარმა);

 უნდა აღინიშნოს, რომ ზემოთ ხსენებული პროგრამებისა და ქვეპროგრამების მუნიციპალიტეტის ბიუჯეტის სახსრებით დაფინანსების გარდა, ადგილობრივი მოსახლეობისა და იძულებით დევნილი პირების ჯამრთელობასთან დაკავშირებული პრობლემების სახელმწიფოს ცენტრალიზებული სახსრებით დაფინანსების მიზნით, 2023 წელს საქართველოს ოკუპირებული ტერიტორიებიდან დევნილთა, შრომის, ჯამრთელობისა და სოციალური დაცვის სამინისტროს წინაშე მუნიციპალიტეტის მერის შუამდგომლობა გაეწია 302 სხვადასხვა საჭიროების მქონე პირს.

 ბავშვთა უფლებების დაცვის და მხარდაჭერის პროგრამის ფარგლებში, 2023 წელს ჩატარებულია გარკვეული მუშაობა. აღნიშნული პროგრამის დანიშნულებით ბიუჯეტიდან ათვისებულია 53,4 ათასი ლარი, რომელიც მიიმართა 197 ბენეფიციარის სხვადასხვა სახის საჭიროებებზე და გადანაწილდა შემდეგნაირად:

* 27,9 ათასი ლარი-სოციალური საფრთხის წინაშე მყოფი ბავშვის მატერიალური დახმარების ქვეპროგრამაზე, ისარგებლა 21 ოჯახის 48 ბენეფიციარმა;
* 2,8 ათასი ლარი-ბავშვთა სადღესასწაულო და სოლიდარობის დღეების აღნიშვნის ქვეპროგრამაზე, რომელშიც ჩართული იყო 120 ბავშვი;
* 10,5 ათასი ლარი-ინგლისური ენის შემსწავლელი წრის დაფინანსებაზე;
* 12,2 ათასი ლარი-სპორტულ-გამაჯანსაღებელი წრის (აქვა-თერაპია) დაფინანსებაზე, ისარგებლა 7 ბენეფიციარმა.

**მმართველობა და საერთო დანიშნულების ხარჯები**

მმართველობისა და საერთო დანიშნულების ხარჯებისათვის 2023 წელს პროგნოზირებული იყო 16595,0 ათასი ლარის გამოყოფა, რომელიც საფინანსო წლის განმავლობაში მთლიანად ათვისებულია.

* წარმომადგენლობითი და აღმასრულებელი ორგანოების საქმიანობის უზრუნველყოფისათვის მიიმართა 10856,7 ათასი ლარი, მათ შორის:
* საკრებულოს საქმიანობის ფინანსურ უზრუნველყოფაზე 2000.3 ათასი ლარი;
* მერიის სამსახურებისა და მუნიციპალიტეტის ადმინისტრაციული ერთეულების დაფინანსებისათვის 8856.4 ათასი ლარი;
* სარეზერვო ფონდიდან გამოიყო 196,5 ათასი ლარი (ამ ფონდიდან თანხების გამოყოფის, მიზნობრიონისა და ათვისების შესახებ ინფორმაცია წინამდებარე განმარტებით ბარათს თან ერთვის - დანართი N1).
* თავდაცვითუნარიანობის ამაღლების ხელშეწყობის სფეროს დაფინანსებამ, რომელიც ხორციელდებოდა მერიის შესაბამისი უფლებამოსილი სამსახურის მიერ, საკასო მაჩვენებლის მიხედვით შეადგინა 348,1 ათასი ლარი. გამოყოფილი თანხები მოხმარდა წვევამდელთა აღრიცხვაზე აყვანის, გაწვევასთან დაკავშირებით წვევამდელების ტრანსპორტირების და სხვა ორგანიზაციულ-ტექნიკური სახის ხარჯების ანაზღაურებას.
* მუნიციპალიტეტის ვიდეო-სამეთვალყურეო კამერების მოწყობა - მონტაჟის კუთხით ათვისებულია 1055,0 ათასი ლარი;
* მგფ-დან და მთავრობისგან, მუნიციპალიტეტში სხვადასხვა ინფრასტრუქტურული პროექტების განსახორციელბლად წინა წლებში აღებული სასეხო ვალდებულების თანხა, რომელიც შეადგენდა 4262,6 ათას ლარს, გრაფიკის მიხედვით დაფარულია სრულად.

 მუნიციპალიტეტის 2023 წლის გადასახდელების შესრულება კონკრეტული მუხლების მიხედვით მოიცავს შემდეგ ფინანსურ პარამეტრებს, კერძოდ: გადასახდელების საკასო შესრულების საერთო თანხიდან (83181,5 ათასი ლარი), ხარჯები შეადგენს 57447,3 ათას ლარს, აქედან:

* შრომის ანაზღაურებაა - 8644,9 ათასი ლარი;
* საქონელი და მომსახურება - 7170,8 ათასი ლარი;
* პროცენტი - 1822,3 ათასი ლარი;
* სუბსიდიები - 32255,7 ათასი ლარი;
* გრანტები -62,3 ათასი ლარი;
* სოციალური უზრუნველყოფა - 3105,4 ათასი ლარი;
* სხვა ხარჯები - 4385,9 ათასი ლარი.

 გარდა ამისა არაფინანსური აქტივების ზრდამ შეადგინა - 23293,9 ათასი ლარი; ვალდებულებების კლება დაფიქსირდა 2440,3 ათასი ლარის ოდენობით.

გასულ 2023 საფინანსო წელს ბიუჯეტის ხარჯების ცალკეული მუხლების მიხედვით ფულადი სახსრების ზეგეგმიურ ხარჯვას (გადამეტებას) ადგილი არ ჰქონია.

წინამდებარე განმარტებით ბარათში ასახული 2023 წლის ბიუჯეტის შესრულების წლიური ანგარიშის მაჩვენებლები და საბიუჯეტო ტენდენციები ცხადყოფენ, რომ მუნიციპალიტეტის აღმასრულებელ ორგანოს, საბიუჯეტო სახსრების განკარგვაზე პასუხისმგებელი მერიის სტრუქტურულ ერთეულებს, იურიდიულ პირებს დიდი მოცულობის სერიოზული მუშაობა აქვთ ჩატარებული მუნიციპალიტეტის რთული და მრავალწახნაგოვანი საფინანსო-საბიუჯეტო საქმიანობის ყველა სფეროსა და დარგის მიმართულებით.